Falam mipi kan ṭan rual nak rahsuah kan hmu thok thlang | Falam Online Media\nFalam mipi kan ṭan rual nak rahsuah kan hmu thok thlang\nFalam ah caan tawite sungah Covid – 19 pulhnat a karh cak zet nan mina tuamhlawmtu doctor saya/sayamah pawl siseh, khuatlang mipi hruaitu, pawlkom dangdang le volunteers cangvaihnak siseh, kharhkhumaw dingih thusuahmi a thluntu mipi lam zawnlungnak ruangah le ramsung ramleng ṭanpinak phunphun thawn pulhnatpi kan do tlang ruangah nat nei thar an kiang vivo, cumicu zapi kan ṭan rual nak rahsuah tiah kan ti thei.\nFalam khuapi ah May thlacem lam in Covid 19 suarthumnak a thok ih June thla thok in mina an pung zutzo. June 2 ah Covid mithi kan nei thok ih thla 2 felfai a kim hlan ah mithi 40 an kim.\nṬanrual cun ti theih lo a um lo an ti ṭheu bangin ramsung ramleng in ṭanrual a si tikah mina thar an mal vivo ih, June thla thok ihsin nitinten mina thar mipum 5,8,10 ti`n a pehpeh rorin mina an um mi cu tunai hrawng khan mina thar um lo ni khal a um phahphah thlang a si.\nṬhat lam kan pan rualrual in thlah dah ih um a theih lo ih hmailam caan ah kan khua kan ram him thei sinsin dingin tumtah khuakhannak a um mi cu Chin Relief-rehabilitation and Community Development Foundation (CRCDF) ṭuanvonei mipakhat in internet cahmai ah a hnuailam bangtukin a tarlang a si.\nTuhrawng Kan COVID Boruak Cungcaang\nFalam khuapi ah leitlun pulhnat COVID-19 ih in nuainak thla hnih a kim thlang. May 20 ihsin COVID tisuar vei thumnak kan tuar thok ih June 1 ihsin minaa kan karh vivo hnu June 2 ah COVID mithi kan nei thok ih thla 2 sungah in cemsantu 40 an kim zo.\nZapi ih țangkhawmnak in hih pulhnat dokham cio a siih Falam ahcun siizungpi hrambun in minaa pawl zohkhen thei a si ruangah hihnak besia thei dinhmun ihsin kan zia deuhnak a si. Oxygen plant kan rak nei ciami khal tampi in bawmtu a si.\nAtu ah kan oxygen plant cu vei hnihnak a siat lala ih minaa pawl ba-hlah lo dingin Magwe ramțhen, Pauk peng ah kan oxygen bur pawl refill kan tuah ter lai. Kan cet a her nawn lo ruangah Mandalay le Monywa lam ih kan milesa pawl hnen kan hlaanmi oxygen bur 40 lenglo khal kan cah rero saal. Tuțum a siatmi rem phah in kan oxygen cet cu setting thleng cih thei kan tum. Kan cet hi minute 1 ah 300 liter suah theimi ting 3500 man cet phun a si. Cet thar bun bet ding kan ruat na’n minaa ihkhun kiang ihsin pipe line thawn oxygen hawp thei dingih kan tuah a si le a fuh deuh ding ruangah oxygen bur pawl ih thunmi si loin minaa pawl in direct an hawp theimi phun ah setting thleng tummi a si.\nMinaa thar dinhmun kan zoh tikah tawkfang cu nat kan control thei thlang a bang ruangah Falam khuasung ih veng pawl ah Volunteer pawl in nat zohfelnak kan tuah thlang ding. Himi hi kan kharhkhum awnak ruangih rahsuahmi tiah sim sehla a sual lemlo ding. Curuangah a țul ahcun kharhkhum awnak pehzom hrih a si dingih zocio in, thih le nun thu a si ruangah, thinsau lungfual te’n kan thlun țențo cio hrih pei. Falam khuapi lawng si loin Laikhua lam ih bial siizung le siikhaan pawl thawn khal cat loin pehtlaihnak kan nei ih khuate lam khal ngeihven ringring an si.\nVengtin ih nat zohfelnak result zoh in Falam khuasung hrang nat kan control thei tik ahcun lutsuaknak gate pawl tifel saal a si dingih Quarantine center pawl tuah in hmundang ihsin a ratu pawl cu ahran te’n ret in nat dokhamnak pawl a dotdot te’n tuah vivo hrih ding kan si.\nAtu hi Relief timi runhim awnak ah kan taalbuai lai ih himi țheh in Rehabilitation timi tundin saalnak khal țuan peh hrih ding kan si. Pakhat le pakhat sirhsan aw in, zawnruat seherhnak thawn atu vek te’n kan țuankhawm tlaang dingih a reihlan ah hih pulhnatpi ihsin Pathian in luat theinak in co ter ding tiah kan zumhnget a si.\n← Pu Ziona tei` innsang ah Covid 19 natnak a karh thok\nCDF-Hakha in Sur khua Siangbawi le Pastor pakhat an kai tiah thuthang a suak →\nFalam Seenpi Run Inn on-puai tuah suak – Video\nFalam Dawr pawl in Covid 19 boruak ih thlundingmi Daan a thluntu Mal


KALAYMYO KIANGAH RALKAP FIMKHUR LO RUANGAH MISTARI PAKHAT THI – Thechinlandtoday\nKALAYMYO KIANGAH RALKAP FIMKHUR LO RUANGAH MISTARI PAKHAT THI\nadmin July 8, 2021 Leave a Comment on KALAYMYO KIANGAH RALKAP FIMKHUR LO RUANGAH MISTARI PAKHAT THI\nKalaymyo khua kiangah Thuma khuaah mini Junly ni 7, zing lam nazi 7 hrawngah khan military council Ralkap pawl cu motor 5-in khaw sungah an lut ih, meithal an tawngpa kah ciam co ruangah Thidathung buhdengkhawl-ih mistiri hna tuan mi pakhat luah kap fuhin a thi nghal tiah theih a si.\nCu an kah fuh ih thi mi chu, Pauhkun khaw mi Chin-Sai-ih nupi nei U Min Aye kum 25 mi a si ih, a nupi leh fapa pakhat a tanta a si, a tanta mi hrangah tuar thian khal a har zet ding a pawi kan ti tak tak a si.\nThuma khua mi pakhat cun, “Khaw pum kah tumin an ra feh a si bik mai. An run luh rualin Thidathung buhdengkhawl sungah tualsung mi pakahtin meithal tukuli an thup lai an rak hmuh fuh ruangah, tawngpa kahin an kal nghal ringawt ih. cumi buhdengkhawlih hna tuan Ko Aye Min cun a tih tuk ruangah buhdengkhawl khatlamah a tlan ih, cutiih a tlan lai ah cun a luah an kap a si,” tiin a sim. Thuma khua chu Kalaymyo ih sin peng 5 hrawng hla, Kalay-Gangaw lamzin kamih um a si.\nJapan MP-ten Myanmar-ah NUG lo Sorkar Dang A Awm Loh Thu An Sawivelavela →\n← Chinram ah NLD nih PDF Dirh an Timh Timi kong ah Chin NLD Upa Fak Ngai In Bialehnak An Tuah Cang


CDM thu ah Falam palik pakhat cun hitin a rel ve - Falam Online Media\nFebruary 27, 2021 Ni Hnem Sung\t0 Comments\nKandung baite ah Myanmar rampi buainak thu thawn pehpar in Falam peng ih cozah hnaṭuan, CDM i tel duh lotu dem nak le Falam palik cetcangdan soiselnak catawite cu kan mah Falam community sungih Facebook hmangtu cahmai pawl ah share sawngmi hmuh ding a tam zet.\nLeitlun kilkip i um Falam mi le sa pawl i share sawng mi ahcun hitin an tarlang.\n“Ziang ah Falam Palik hnaṭuan pawl 90% Falam mi nan si, GAD ih hnaṭuan pawl A lu ih sin thok Laimi nan tam sawn, Penghuap Fimzirzung Hotu ihsin thok laimi nan si. Cozah hnaṭuan ah Falam mi nan tam sawn.\nFalam mipi nih ziang kan duh nan thei! Mipi laamzin suak in kan tuah rero mi hnakin nan mah nih hnaṭuan nan cawl a sile tuih kan duh mi cu thlakhat hlan ah kan ngah ding si!\nZiang si nan tih, hnaṭuan suak maw nan tih. Hnaṭuantu umloin cozah a ding theilo. Nan mah nih CDM ah nan tel le a ṭheh. Nan tefa sin hrang ruat uh. Thaisun in inn ah um uh!\nCun, Ralkap thawn hnaṭuan tlang duh/caanṭha lak duh vek ih a um mi party hruaitu pawl, upa pawl tla kan lo thei thluh, rak ralring uh. Nehnak kan ngah ni ah …..” tiah tarlang a si.\nHih thuthawn pehpar in Falam palik pakhat cun hitin a tarlang ve.\n“Na ngan ṭha tuk, nan, palik cu maw, a dang cozah hnaṭuan vek si sehla midang ai cun kan suak hmai sawng ding. Midang cu an suak ih CDM an tel thei. Kan nih cu kan suak ni in Thawnginn ah kan um ṭul. CDM ah kan tel thei ve lo ding.\nKan mah palik Daan in kum 3 Thawng to ṭul. Midang vek kan si ve lo pi. Ralkap uknak tla cu kan nih palik hrang ahcun ram a buai hlan ihsin kan hua tuk zo. Ek zoh in kan zoh mi a si. Tukhal mipi lam ah a cang thei dan in kan um ve so khaw. Kan nih cu midang vek kan si ve lo pi.\nAtikcu kim cun mipi lam ah kan si ve ko ding. Hman seh Thawnginn sung ah nufa u le nau rualpi sungkhat pawl tan in CDM tuah ding cun kan hrang a har tuk ding ee. Kan thinlung sungten CDM”.\nZuk : a remcang mi kan run tarlang mi a si\n← 2020 Myanmar Election result cu kan Malh fel zo – UEC chairman thar U Thein Soe\nMalaysia ihsin Myanmar ih kuat kir mi mipum 1000 luan cu Kawlram ah thleng fel zo →\nHeadquarter suahsan ruangih mi sawisel pawl cu ningzak ding khawpin CDF ralbawi in a kap leet hai\nKalay le Gangaw mipi um lo seh la Hakha khualipi cu a tuar nazet ding?\nFalam peng ih Youth Conference tuah an tum cu soiseltu an tam


Arsi In Israel Ih Messiah Ratsalnak Ding Lang Fiang Ter - Chinland Today Media\nArsi In Israel Ih Messiah Ratsalnak Ding Lang Fiang Ter\nJanuary 17, 2017 10:44 pm·0 comments\nIsrael zirhtusang (Rabbi) cun ventlun ih arsi um dan thleng aw ding miin Messiah ratsalnak ding a tifaing tiin phuansung lawknak a rak tuah. Arsi zohthiam pawl cun kum 2020 ah Arsi dangdang pahnih an taihaw dingih Arsi Tleu danglam “Arsi par caan” leilung ihsin a lang ding tiin an ti ve.\nRabbi Yosef Berger timi pa Jerusalem, Siangpahrang David thlan umnak Zion tlang ih um cun hi Arsi puak ding mi hi khuahlan santhuanthu, kamsang profet pawl ih an rak puan lawk cia mi messiah a vei ratsalnak ding ti famkim tertu ding a si tiin a ti.\nArsi zohthiam le zingzoitu pawl ih an hmuh mi a dik a si ahcun 2022 ih Arsi kekkuai mi pawl hi tui’ Arsi kan hmuh mi hnak in a let thawngzakhat ih tleu sawn in an lang dingih, Van tlun ih Arsi tleu a lang tleubik caan a si ding tiin an zum.#\nKumkhua hrang Tumtahnak


A Hmaisabik Chin Casiar Zuamawknak Hlawhtling Zet In Țheh - Chinland Today Media\nA Hmaisabik Chin Casiar Zuamawknak Hlawhtling Zet In Țheh\nDecember 13, 2014 1:58 pm·1 comment\nChinmi khawvel ih Casiar Zuamawknak hmaisabik cu 2014 December 12-13 ah, IPCM General Assembly Office ih, meeting room ah hlawhtling zet in tuahsuak a si ih, Mai Lal Nun Sir (Hmunțha) in a pakhatnak a ngah thu theih a si. Laksawng ngahtu dang pawl cu a pahnihnak – Mai Abishag Sui Rem Nei (Chinsuh), pathumnak – Pa Za Hlei Kheng (Sanmyo – Kalaymyo), palinak – Salai Lal Soi Lian (Hmunttha), le panganak – Mai Lal Cer Cin (Taungzalat – Kalaymyo) pawl an si.\nTui țum Casiar Zuamawknak ahhin minung 19 an ra tel ih, 2014 December 12 ah Bible bung khat cio siar ih thletfimnak tuah in a thiambik panga hril an si. 2014 December 13 ah hrilsuah mi panga pawl zuamawkter sal an si. Thiambik panga pawl cu biazai, pipu țongfim, thutluang, thuanthucawn pawl siarter in zohfelnak neih an si.\nTui țum Casiar Zuamawknak hi USA ih Chin calai sunsaktu rualpi unauza ih sumpailam bomnak thawn Klirlungz in a tawlrel mi a si. Judge țuantupawl cu Salai Jesse Penn-lewis, Salai Kei Lian Uk, Salai Siang Lian Uk Kianghrol, Mai Sokhlei Par, Salai Lal Pek Tluang, Salai Van Buai Luai, le Salai Mang No Zik pawl an si. Zuamawknak ni neta ahhin Presbyterian (Chin Synod) ES Rev. Ram Lian Sawn in casiar a thupitzia thucah tawi simnak a nei.\nTui țum Casiar Zuamawknak ih hohatu Papu Luai cun, “Miphun hrangih thil thupi zet kan tuahsuak thei ih a lungawi um zet. Hivek tuahsuak thei ding ih sumpailam in bawmtu USA ih calai sunsaktupawl par khal ah kan lung a awi zet. Sum le pai tampi cem huam ih Chin calai an ngaihsaknak hi sunsak tlak rori a si. Cuihleiah calai sunsak ih a ra teltu zuamawtupawl parah kan lung a awi ngaingai,” tiah a sim.\non December 16, 2014 at 6:17 am\nKlirlungz le unau pawl nan ti ttha tuk, zuam sinsin uh, atu hi caan ttha a si. Thanau lo ten hmailam ah kekar vivo uh, kan lo suang zet. Mipi khal kan ca siar vivo, mawiter vivoa si theinak dingah zuam sinsin uh si.


Man Na Nei Lai - Chinland Today Media\nMan Na Nei Lai\nFebruary 4, 2016 1:57 am·0 comments\nThusimtu hminthang zet pakhat in seminar a tuah. Seminar thoknak ah $20 hnah a kut in a thlir. Pindan sung ahcun minung 200 hrawng an um. Thusimtu cun, “Zo in himi $20 hi a duh?” tiah a sut. An kut an tung hluarhlo.\nThusimtu cun, “Nan lakih pakhat hnenah himi ka pe ding. Asinan hiti’n ka tuah ta ding,” ti phah in paisa cu a kut thawn a nuai kir thluh.\nCu thluh ah, “Zo in himi a duh lai?” tiah a sut. An kut an thlir lai thotho.\nCutikah, “Asile, hitin tuah sehla teh?” ti phah in paisa cu zial ah a thlak ih, a kedam thawn a cil. Paisa cu a kir siapsiap lawng si lo in a borhbah thlang. Cumi cu vun sar phah in, “Tu ah teh, zo in a duh lai?” tiah a sut. An kut cu an tung lai thotho.\nThusimtu cun hitin a sim: Rual le tla, zirnak man nei zet nan zir ngah a si. Paisa cu ziangtivek ih ka tuah khal nan duh lai thotho. Ziangahtile a kir siapsiap ruangah siseh, a borhbah ruangah siseh, a man cu a tlaniam cuang lo. Dollar 20 a man lai thotho.\nKan nun ahhin, ka tuah mi thutluknak pawl le kan lamzin ih a ra thleng mi thil pawl ruangah leilung ah kan tla, nuai kir siapsiap kan tuar ih, borhbah ding in cil kan si ttheu.\nCutikah man nei nawn lo ah kan ruat aw ttheu. Asinan, ziangvek a rak thlen ah simaw, a ra thlen lai ding ah simaw, na man cu na sungral dah lo ding. Na borhbah ah siseh, na thianfai ah siseh, na kir siapsiap ah siseh, na ngil tthat zerzi ah siseh, a lo duhdawttu hrangah cun man na nei tuk thotho. Ka nun in man a nei maw timi cu ziang kan tuah timi le zo kan thei timi si lo in, zo kan si timi sawn ihsin a ra a si.\nCule, Pathian in a lo duhdawt.\nHram: Christian Life Stories ih “Priceless.”\nCa-ik Thupi Pathum


CHIN NU HRANGAH CHINA A HIM LO – Times Of Chinland\nDecember 8, 2018 Times Of Chinland G K 0\nChina mipa thawn duh lo cing in neihawkter ih fa hrinsak dingih zuar mi kawlram nunau hi mi 7500 lenglo an umzo thu Thailand ram ih John Hocking Blonebert tlawng ih harhdamnak lam le Kachin Nubu Pawlkom pawl cun December ni 7 niah mipi theihternak an nei.Hi nunau an zuar mi lakah Shan fala le Kachin fala cu a tambik an siih kum 14 mi khal an tel thu China ramri ih um nunau pawl bawmtu Kachin Nu pawlkom cun an tarlang.\nNunau hrekkhat tla cu China mipa hrang fa an hrinsak hnuah taksa zuarnak ah zuarsin vivo an si tiah Kachin Nubu pawlkom cun an tarlang.China milian pawl cun Kawlram nunau cu an fa hrinsak dingah an taksa le an hmel thatdan ih zirin mi pakhat ah US$ 1000 in 15,000 tiang in an lei ti a si.Kawlram himlonak le hnatuan ding umlonak cun mino tampi cu China ram ih hnatuan hawl dingin a dawisuak ih tuvek dinhmun thlenphah khal an tamphah rori a si.\nTuhlan ahcun a zuar rori in fala te pawl hi zuar an rak si.Hmanseh tuah cun nupi ding rori in China mipa pawl in nunphung dan vek in an tuah hnuah kum khat kum 2 an umpi hnuah taksa zuarnak ah an zuarsal theu tiah Moon Nely cun a sim.Kachin Nubu Paqwlkom pawl cun hivek ih an zuar mi tlansuak thei hi kum khat ah a malbik mi 100 hrawng an um ringring tiah an tarlang.\nThailand ih John Hocking tlawng ih Kachin Nubu Pawlkom cun hivek ih an rak zuar mi Nunau tlansuak thei mi 400 cu ton suhnak an neih hnuah tuvek ih thusuah an tuah mi a si.A fiang verver mi cu China pawl in Kawlram mi hi tarkun tiang nupi ih thit ding zohman an duh lo timi a si.An fa hrinsak le sex ih an duhvek tuahsak ding lawngah mi an duh ih fa neih hnu cun zuar tengteng ding ah an thinlung ah an retbet a si.Ralring cio uhsi.


Myanmar Ralkap Do Rerotu SNA Ralbawi Cu A Kuthnuai Ralkap In A Kap That – Meifar\nMyanmar Ralkap Do Rerotu SNA Ralbawi Cu A Kuthnuai Ralkap In A Kap That\nShanni Nationalities Army (SNA) ih commander-in-chief ṭuanlai kum 56 mi Than Chaung cu May 27 ah a kuthnuai ralkap pakhat in a kap ih a thaizing ah a thi.\nSNA thuphuangtu Col Hsur Sai Tun in “Than Chaung kaptu ralkap cu kan hnenih ara lutnak a rei hrih lo, training kai rero lai a si ih private khal a si hrih lo. A thuhla kan relsuak tam duh hrih lo, a thuanthu le a dunglam ah zo pawl an um ti kan zingzoi lai. Amah khal a thi zo” tin Myanmar Now thuthang hnenah a sim.\nThan Chaung kaptu ralkap cu an that zo, Myanmar ralkap pawl ih thlahmi si an zum. Ralbawi Than Chaung cu 88 kum laiah All Burma Students Democratic Front (ABSDF) ah a lut ih thuneihnak latu ralkap pawl a do, ralkap ih kaih le vuakvelh khal arak tuar rero zo.\nThan Chaung cu Sao Khun Kyaw or Myint Soe tin khal mi tampi in an ko ṭheu, Kachin Independence Army (KIA) hnenah caan reipi sung arak um zo. KIA in kaihcawlhnak hmin an khen hnu ihsin Kachin ram a suahsan ih Shan ralkap ah a lut.\nCutin, RCSS’s Brigade 241 ih an hotu a ṭuan, 2006 kum ah ralkap pawlin an kai ih kum 68 sung thawngtla dingin a thu an ṭhencat.\nAsinan, National League for Democracy (NLD) cozah in April 2018 ah a ngaidam ih an suah zalen. Thawnginn ihsin a suah hnuah SNA commander-in-chief a ṭuan ih ram le miphun hrangah a nun a hlan.\nJenevy Sui: “Tulai Ruah A Sur Ṭheu Ruangah Mindat Raltlan Pawl Bawm An Ṭul Tuk”\nRamlak Ih Um Myanmar Ralkap Hnenah Thailand In Ei Le In Ding A Kuat


Pu No Than Kap Chimmi Hi Ruah Awk Ngai A Um! – Chin 11 News\nPu No Than Kap Chimmi Hi Ruah Awk Ngai A Um!\nHMAN THIAM AHCUN THAZANG CAKTUK KAN NEI!\nChin Party tivek men ziang hman a si lo. Kawl party tumpi ih um loin ziang pipa tuah a theih lo. KIA, AA le UWSA tluk Ralkap kan neih a tul. Annih tluk Ralkap neih lo cun zianghman kan tuah taktak thei lo ding, tvk, authawm theih ding a um theu.\nRiahsiatzain, Myanmar ram hrimhrim hi, India bangin a nemzawng (non violence) thawn independence ngah si loin, hriamhrei thazang (violence) hmangin independence ngah kan si ruangah (Aungsan ho Ralkap 30 hruainak in), tu tiangin, hriamhrei thazang lawng rinsan in mai duhmi ngah theih ah kan ruat phah thluh. Hiruangah Kawlram Prime Minister hmaisa bik Dr Bamaw in, beidawngzet in, “minopawl lungthin ah hriamhrei kaih lawng hi Miphun duhdawt ah an ruat zo,” tin a rak aihram phah! Mipum tambik le rampum uktu Kawlpawl in, an Ralkap thazang hmangin ro an rel rero fawn tikah, Tlangmi hrang tiangin “Hriamhrei kaih cu Nunphung (culture) pakhat” vek ah a cang.\nCutikah, Politics ramthu reltlang tikah siseh, daihnak le lungrualnak reltlang tikah siseh, thanso thu reltlang tikah siseh, hriamhrei kai Kawl le Tlangmi Ralkap zaten, duhsak cuang an si, zoh san deuh an si, miphun hmailam hrang lairel theitu umsun vekin hmuh an si fawn. Mino tampi thinlung khalah hriamhrei kaih lawng hi ram le miphun duhdawt a si timi ruahnak a lut phah.\n2010 le 2015 hnu talah, democracy danih mipi duhmi MP hrilnak ihsin a nemzawng (non violence) thazang hmang in mai duhmi langter ih rorel a si thlang ding ti a sinan, Zakhaing le Shan ah mipi hrilmi cozah an dinter Duh lo ruangah, hriamhrei lo cun a ngah lo, timi lungput a suak thar bet lala. A pawi ko.\nHRIAMHREI SILO THAZANG DANG KAN NEI MAW? Tlangmi in kan Miphun humhalh ih cawisang dingah, Hriamhrei si lo thazang dang neihmi kan nei maw? Nei e. Kan nei ṭha lutuk. Hmanseh hmual neizet in hman kan thiam hrih lo. Hman thiam ahcun hriamhrei hnak hman in thazang cak sawn a si thei. Cui thazang cak maksak cu ziangbik a si, ziangtin kan hmang ding?\nTHAZANG MAKSAK; Democracy dan in kum 5 dan hrilawk kan neih tikah, zalen zetih mai lungduh hril theinak kan neih mi kan covo “vote, me” hi kan cahnak thazang maksak a si. Himi vote kan hman thiam a sile, kan ruah dah lomi le beisei ban lomi tiang hmuh le ngah a theih. Kan miphun kilhim in kan cawisang thei fawn.\nTHAZANG HMAN THIAM; Myanmar ramsung Tlangram miphun 7 hin (Chin telin), mai miphun party lawngah, mipi zate 100% in vote pe sehla, thil ra cang thei cu; Kum hnih khat sungah milian le nunnuam ah kan can phah lo hmanah, Miphun zah um le upat tlak ah in khaisang tengteng. Sumsaw le lennak hnak hmanin, miphun “Zah um le Upat tlak” si thei hi uanpi tlak miphun “Cawisang tu” a si. Kawl in an ralkap le mipum tamnak thazang thawn in ukneh hmanseh, kan thinlung cu in uk thei lo ti an theih phah ding, kan uar le upat mi miphun an silo ti an theih phah ding, uk ringring tlak men miphun ih in zoh niamnak lungthin khal kan cemter thei ding.\nHimi dikzia cu 2015 hrilawk ah, 80% mai miphun Party ih vote pe Zakhaing dinhmun zohin theih a theih. 2015 ah Central Cozah (Kawl) in Zakhaing mipi 80% ih hrilmi party cu Cozah an dinter duh lo nan, an thinlung sungin Zakhaing cu an upat, an ngaisang, an ṭihzah, an tlon rero ti zep theih a silo. Hihi Zakhaing State hrang kum tin paisa an pek tamdan zohin a lang. Kawl hin nuai cimit thluh nuam in Zakhaing hi an huazet nan an thinlung sung cun an ṭihzah, an tlon rero ti a fiang (Chin in zoh dan thaw cun lei le van).\n2020 hrilawk ah Chinmi lakin Hnamdang Party ah MP cuhtu Pakhat hman um lo, vote thlak tik khalah Chinmi 100% a si lo hmanah 90% talin Miphun Party lawng vote thluh sehla, Nipidaw a hnin phah thluh ding, mak ti tukin Chinmi Ziang an cang, Ziang an duh, Ziang lungawi lonak an nei, Ziang kan tuah sak ding, tin kan duhdan theih tum le tuahsak tumin an buai celcel thluh ding. Ziangahtile, Tlangmi dang Zakhaing le Kachin tipawl hnakin Kawl do lo bik kan si tlunah, Kawl party cahnak bik cu Chinram a si ruangah, an ruah ban loin nasatuk ih thil thlengaw a um ahcun, an hrang le mikip hrangah mangbangza a tling hrimhrim.\nHmanseh, VANDUAI AH, Chin cu kan hriamhrei thazang in zoh tik lawngah in nautat a silo, 2010 le 2015 hrilawk ah Chin mipi 90% in an Kawl party vote kan pek thluh tikah, kan thinlung hrimhrim hin annih Kawl cu kan upat, lei pathian tlukin kan rinsan, kan zoh sang ti kan langter. Ziangtin Zakhaing vek cun in zah, in upat thei ding?\nTUI HNU TAL AH; HRIAMHREI cahnak tel lo, Hrem le Thawngtlak khal theih lo, Thisen, Thlan le Mithli luan ṭul lo, zalenzet in nemten hman theimi thazang cak maksak MILIAN le farah ti um lo, Cathiam le thiam lo ti um lo, Bawi le Mirethei ti um lo, rammi zaten zalen zetin hman theih, awmsung ih duh hrilmi langter theinak thazang cak maksak hrilfung “vote, me” hmang in, miphun zah-um le phunsang kan sizia langter thiam thlang uhsi.\nSaduhthah in hriamhrei thazang hmang thei ve lo hman sehla, a nemzawng ih hman theih thazang cak le maksak tal kan thiam lo ahcun, a hmin men ih miphun ti tlak fang kan si vivo ding, Uktu lungput nei ban lo phun nauta, hnamdang ih nautat le hrual rero tlak fang kan si lanta ding.\nCERLIAN NINU; 1947 ah, Aungsan in meithal zun khat puah loin, a awkam thawn in neh ih Kum 70 leng in uk. 2015 ah, a fanu in meithal zun khat puah loin, a larnak thazang thawn in neh lala ih, uk rero tlak miphun nauta ah in cangter bet. Hmanseh, 2020 cem zawng tal ahcun, meithal zun khat puah ve loin, Ukmi men silo Uktu si tlak miphun kan sizia, pupa san ihsin kan lu tlunah hnamdang toter duh lo, Kawl mimangpawl ih tai lai duh lo hee cin phunsang Chin kan sizia, langter ve uhsi!\nHminsin: Hihi vote hawlnak men a si lo. Phunsang lungput nei Chin miphun sinak a takin langterdan, hnamdamnak le zalennak Ninu hmuh theidan Lamzin a si sawn!


Surbungtlang Thuthang Archives - Chinland Today Media\nPost Tagged with: "Surbungtlang Thuthang"\nVenezuela Ram Leh Colombia Ram Din Hmun Venezuela ram leh Colombia ram pahnih ngaih awlo leh hngir hngo awk ringring nakcun zia um lam a pan thei cuanglo ih, ram pahnih hi kap aw theimai dinhmun ih ding ringring an si ruangah, Venezuela President, Hugo Chevez cun an ralkap pawl cu ralring ringring dingin tuisun ah thu peknak a suah […]\nby CT Media ·\tNovember 10, 2009 ·\nIran In Duh Lo Iran Nuclear tuahnak thilri zohfiang sak dingih ramdangih kuat dingih US, Russia leh France in an nawrnak thlunih UN in kuatdingih a nawibet nakcu Iran Cozah in a duhlo tiah Iran Student News Agency cun a tarlang.\nby CT Media ·\tNovember 9, 2009 ·\nUS Ram Ai Awh Tu Burma An Tlawng\nUS Ram Ai Awh Tu Burma An Tlawng US Deputy Secretary Of State, Scot Marcial leh Assistant Secretary Of State, Kurt Camplell cun Burma ram ralkap Cozah thu neitu pawl leh Aung San Suu Kyi tongdingin Mizan sunah Burma ram an thleng.Hi US mi pawimawh minung 2 in Burma an tlawn naksan hi US President, Obama in Burma ram ralkap […]\nby CT Media ·\tNovember 5, 2009 ·\nVenezuela Cozah In Intelligence Kai Venezuela ram Cozah cun an ram zohthup tu Colombia Intelligence minung ziangmaw zat an kaihthu mizan sunah ah sim. Venezuela Deputy Foreign Minister, Francisco Arias Cardenas cun hi an mi kaihmi pwlhi Colombia ram ih kilhim nakhnattuantu an siih, Venezuela ram hrangih harsat nak tuahtum tu an si ruangah kaih an si tiah a sim. […]\nby CT Media ·\tOctober 29, 2009 ·\n22nd October, 2009 Isreal Ralkap Leh US Ralkap Raldo Zir Tlang Isreal Vanzam ralkap leh US Vanzam ralkap pawlcun mizansun ihsin Isreal ramah Raldo an zir tlang thokih, Hi an raldo zirtlang sunghi zarh hnih sung a si ding. Hiti vekih Isreal ralkap leh US Ralkap pawlin raldo an zirtlang naksan hi Iran in Isreal a kah pangkhal len an […]\nby CT Media ·\tOctober 23, 2009 ·\nInternet Site Ah Google A Tha Bik\nInternet Site Ah Google A Tha Bik Internet Site pakhat Google cun tuikum sungih Dollar Billion 1 leh Milliuon 6 an miat thu an sim. Tuikum ih paisa an miatmi hi nikum hnakin 27% in a tam tiah an sim. Google hotu Eric Schmidt cun tui naite ih Company dangdang pawlin an thilri pawl an fak ih an tarlang ciamco […]\nby CT Media ·\tOctober 17, 2009 ·\nNitin Minung 2,000 Thi\n8th October, 2009 Leitlun Ih University Tlawng Ah Asia Thang So Leitlunih fimthiam zirnak University tlawng tha hril nakah America khawmual ram pawlcu nasa zetin an tla niamih, Europe ram pawlleh Asia ram pawlih University tlawngpawl an tthangso thung. Nikumih leitlun University tlawng ttha hril nakah North America ram pawlih University tlawngpawl cu zaa ah 42 an hmubanih, Tuikum ah […]\nby CT Media ·\tOctober 8, 2009 ·\n13th September, 2009 Venezuela In Russia Vanzam Lei Ding. Ni 10 sung Asia, Europe, leh Africa rampawl a tlawnhnu ah Venezuela President, Hugo Chevez cun Russia ralthuam Missile Km 300 ih hla kapban leh Raldo nak Tank T-72 leh T-90 pawl an ramin an leiding thu a simih, Hi Missile leh Tank pawlhin an ram a thlencingding thu khal a […]\nby CT Media ·\tSeptember 14, 2009 ·\nUS Ah Hnattuan Neilo Tam\n5th September, 2009 Phillipines Ah Tapung Hotu An Kai Phillipines ramih Muslim ram a hrantei din tumtu Moro Islamic Liberation Front (MILF) Tapung hotu pakhat Smawtin Basilan cu an ram thlanglamih Midsayap khua ih a um nak Inn ah mizanah an kai. Smawtin Basilan hi MILF Party ih an hotubik Umbrakato sangtu bik leh a bawmtubik mi pawimawh zet a […]\nby CT Media ·\tSeptember 6, 2009 ·\n4th September,2009 NATO Ralkap In Vanzam Parih Sin Kap Tuizingah Afghanistan ram saklam ih Taliban Tapung pawlin Zinen Oil phurtu mawtaw tumpi Tanker pahnih cu an Hijack ih, hmundangih an hruaihlo micu NATO ralkap pawlin Vanzam thawn an dawiih Kundaz Province ih Baghlan khaw zinah an manih Vanzam parihsin Airgun leh Missile Bomb thawi an kah ciamco ruangah minung 90 […]\nby CT Media ·\tSeptember 5, 2009 ·


Mineinung zet Pitar pakhat cu Tlangval kum 19 mi thawn an umtlang lai kai ngah; VIDEO – Buannel News\nDecember 17, 2018 Buannel News COLLECTION, HOT NEWS, Latest 0\nTufang YouTube Channel ih laar zet pakhat cun Tlangval note tuaktam zet cu an hire ih kum 50 lai ih upa pasal fate nei zo nupinu pakhat cu an thlem ter. A thupten Video an rak zuk ih Nupinu pasal fate nei zo cu mualpho takin, zianghman sim ding um nawn lo khawp in a um ta riai. Kan Laimi mi tampi hivek in kan nupi/pasal hi hniksak ve hnik sehla mai’ nupi/pasal hrangih rinumlo ih mualpho kan tam zet ding.\nThu um dan cu; innsungsang pakhat mi neinung zet an si ih inntekpa bik cu kum upa thlang ti fam cu a tar biambi deuh. Fanu le fapa an nei zo ih an fate khal an upa ve zet thlang, company an nei ih miharsa an si lo lawlaw. Pa bik cun Nubik hi ziangvek lungput a nei ih ziangvekin ka parah a rinum ti hliahfiahnak ah hi YouTube Channel hi a hire nak a si.\nTlangval tuaktam zet cun milian nupinu cu khawlak ah a tong ih tongkam sexy zetzet in a bia, a phone number a dil ih can tawkfang an biakawk hnu ah tongaw dingin an lungkim. Nupinu cun ka pasal cu zingih hnaṭuan a si ruangah reilote sung lawng ka lo tong man ding tiah a sim. Tlangval khal cun na ra ding asile skirt tawite rak hruk awla na awmba lang deuh dingin ceiawk aw, tiah a sim.\nNupinu kum 50 lenglo ih upa a si nan, a pasal fate cu theihhngilh in tlangval tuaktam le tleirawlte zuan in a cei-aw ciamco. Sexy zetin a ceiawk hnu ah tlangval hnen cu a feh. Himi an cangvaihnak pawl hi Video in an rak record thluh, asinan nupinu hin Video ih an record le record lo a theilo. Channel neitu cun na nupi cu hi dinhmun a si zo, kan duhtawk pei maw? tiih a sut tikah putarpa cun a cem tiang si lawlaw seh, thudik laihlang ih thudik theih lawlaw ka duh a si, a ti ih cutin an peh vivo.\nTlangval ih umnak address cu pitarnu cun a sut ih a va feh taktak, tlangval ih umnak inn ahcun Camera an rak retcia ṭhepṭhep, putar khal lengah a thupten an umter. Nupinu cu innsung a rung lut ih tlangval ih fial vekin sexy zetin a cei aw, a thupten a rak cak tuk ziar khi a rak si. Tlangval cu a pom ih an tongtlang, nupa sinak an hmantlang dan ding pawl an relkhawm. Tawkfangin tlangval cu room pakhat sungah a lut ih Video rak zuktu pa a ra suah ter, nasaten thu an sut ih nun an sim, mi farah zawnzai tla nan si lo, hivekin na nungcang an ti hnu ah an suak ter.\nInnleng ihsin a pasal in a rak bawh ih, “Ziangso an ti?” tiin thusut phah in “Na Phone I pe aw” tiah a dil ih a Phone a pek hnu ah, hmun dangdang ah an feh, an ṭhen aw.. Ziang an bang pei maw, thuhla theih a sin awn lo. Pacang/Mipa lawng hmang tleirawl fala duh ih rak ler ti laklai ah nupi/pitar pawl khal hi hramhring cu an rak ngaina ve thotho a si hi teh maw. Hi Video hi film an can menmi a si lo, a taktak rori an tuahmi a si.\nVideo rak zoh ve hnik law;\nVideo a lang theilo pang asile, zianghman langlomi screen parah hmet awla a ra langcih mei ding.


Kan Farahnaksanpawl - Chinland Today Media\nAugust 4, 2014 10:32 am·0 comments\nThansoh Bawmtu- Part – 8\nKAN FARAH NAK SAN PAWL\nMilai zo cio khalin ziangruangah kan farah tiih kan suh awk tikah atlangpi thu in kan zet tuk ruangah asi kan ti, adikmi asi ko. Asinan, ramthumnak ahcun farahnak thlentu hi rampi sumdawnnak le ramkhel hruaiawkdan ah a thum aw an ti, rampi ih mawhphurh asi. Cun, hitin an sim bet” milai kan karhzai cak tuk ruangah” ti asi.\nKum 20 sungah ram thangsopawl ahcun milai hi alet 2 in an pung asi. Hitiih alet hnih rori ih milai an karhzainaksan cu birth control aum lo ruangah, milai kan harhdam ruangah mithi amal ti asi.\nRamthumnak ih siatralnak thlentubik le farahnak thlentubik pakhat cu nulepapawlin fate neih theihzat neih ding tinak ruangah asi. Fanaupawl an thanlian tikah hna an tuan dingih in cawm sal ding timi beisei asi. Cutikah sumdawnnak lamzin athat lo hnu cun fanaupawl hnatuan nei lo ah an cangih nulepapawlin ramthumnak sung khawmual ah hna neilopawl harsa tukin in cawm reronak asi.\n1980 hnu cun ramthumnakpawlin farahnak le milai karhzainakpawl athlen ringring ruangah rinhlelnak an nei ih himi hi ruahsannak kan neih lo thu asi,tin an hmusuak. Ramthumnak khawpi sungah farahpawl zatek a karhzai vivo ruangah pursumleilawnnak parah cui harsatnak cu an thum aw thluh, pursumleilawnnak in an harsatnak aphurh thluh. Curuangah China pawl cun a ram mi cu fa pakhat thlun neihsian asilo tiah dan arak tuah.\nLeiba, sumfathang, mipum karhzainak, hna neilo tam vivonak, harsatnak phunkim athlen ruangah 1980 hnu lam ramthumnak ahcun sumdawnnak puan sung ihsin kan suah hlo lonak ding ruahsan in nasatakin hnatuan an rak thok. Sumhramthlaknak ding hrangah sumpai an rak tlin hrih lo ruangah pehtlaihawknak lamzinpawl ciarbek in a khah thluh. Curuangah ramthumnak san ahcun rampi in harsatnak aton lo nak ding ruat in leiba thawn hnatuan athok. Cuvekih leiba kan neih tam vivonak ruangah ram thangso le ram tlasia karlak hla tukih an tanawknak asi.\nRamthumnak kan timi USA, Africa le Asia pawl sumdawnnak ih an rak colh vanglai ah pacific kiangkap sumdawnnak ih an rak thangso laifang 1960 kum ah Japan sumdawnnak thawn cuanglaiah level tlukin an rak tlanpi ve. Farahnak ihsin suak hlo dingah nasatukin hnatuantu ramthumnakpawl lakih lut ve rerotu rampawl kan zoh tikah leitlun sumdawnnak lamah nasatukih an zuamnak kan hmu.\nKorea, Taiwan pawl bangin ramsung thilri ramleng ih kan suah theiih ramlengih thilri kan zuar thei lawngah rampi in sumpai ahnianghnar ding asi. Curuangah Chinram amahten federal in si maw, a ding leh dingih chinram athansoh theinak dingah tuih ramlengih umpawl kan thupibik miangmo.\nRannung Hmangih Thlirnak\nThilri Kuat Miat le Sung


MANDALAY IH RALKAP LEH PDF AN KAHAWK LAI AH RALKAP IN MI 4 THAT – Thechinlandtoday\nMANDALAY IH RALKAP LEH PDF AN KAHAWK LAI AH RALKAP IN MI 4 THAT\nadmin June 24, 2021 Leave a Comment on MANDALAY IH RALKAP LEH PDF AN KAHAWK LAI AH RALKAP IN MI 4 THAT\nJune ni 22-ih Mandalay khua sung ih a an kahawk lai ah Ta-aung tleirawl 3 leh Chinese 1 cuannak motor cu military council Ralkap in an kah ruangah, electric ban pahin an tlu ih, mi mi 4 te cu ralkap pawlin an kai ih an motor cu an bomb ih a siat thluh a si.\nRalkap pawl cun an kai lawng si lo hi mi tleirawl palite chu an that thluh ih, lamzin no. 56 leh 110 karlakih Transformer taih ih thi vekin lanterin, thusuahte an tuah a si.\nMilitary council mi thah palite chu Naing Thun Kyi, Naing Hlai, Shit Shwe tih Ta-aung tleirawl 3 leh A-Ti hming pu Chinese tleirawl mipa te niin, Shan state hmar lam Namkham leh Tibaw khaw mite an ni.\nAn 4 in Mandalay Sin-kai ih um ar huan zoh dingin June ni 12 ah khan Namkham ih sin an run suak ih, Mandalay-ih an rualpi pawl thawn hotel ah an riak ih ar huan zoh dingin an fel lai ah, kahthah an tawng ta a si, tiin a thi mi Naing Hlai-ih nupui Ai-Luan cun, “mini zing lam nazi 8 hrawngah khan in rawn phone ih, Mandalay-ah lamzawh duhphawrhnak kan nei ih, leng suak vak hlah tiin ka sim a ti.\nZing nazi 7:30 hrawng ih sin an kap aw thawk ih, kan u pakhat khalin ar huanih thlun ve dingin in nghak uh a ti ih, Anni pawl an suak cu police civil dress-ih um meithal keng an hmu ih, anni cun an run kap cih a si, kir sal tumin an turn lai ah cun ralkap dang an ra thlen belh ih an run kap ih, electric ban an pah a si. A pah lai ah cun car hma lam chiah a hmelhem ih, si nan an run kai nghal ih, car chu an bomb sechih a si, anni khal thi vekin thu an theh darh a si. A ngai ngai ah cun cuvek a si lo, ka pasal an kaih hnu ih sin kan beaw thei nawn lo ih, kan thlun tum mi khalin a be pawp thei nawn lo a si tiin a sim a si.\nTun tiangin an pali ruang cu hmuh a si hrih lo ih, an sungte pawlin an dil rero lai a si, mini sun ah khan ka nu an rawn phone ih, ruang thlalak pawl khal an run kuat, Internet line a that loh ruangah, car thlalak lawng kan zoh thei ih. Car chu an hmang lai mi a si ih, Cumi ih sin an thi tih kan thei ve chiah,” tiin Ai-Luan- cun a sim bet cih a si.\nAi-Luan- leh a pasal thi mi hi June ni 6 ih neiaw an siih. A thi mi lak ih Chit Shwe-khal model rak si zo mi a si, Ai-Luan- un “PDF vekin an puh ih, zianghman zawmawknak an nei lo. Anni chu ar huanih um theu an si ih. Mandalay-ah an rualpi pawl an rak thlen ruangih va feh an si ih, car sungah khal ziang hman an keng lo,” tiin a sim. Military council lam cunn an mi thah 4 te chu firfiak misual pawl lak ih minung an si tiin an puang zar a si.\nBBC-in Dr. SaSa Interview-nak →\n← KALAYMYO AH RALKAPIN KUM KIMLO NAUHUAK 3 LEH A PUTE KAI


Thisen le Mitthli, Pu Nothankap ih nganmi - The Chin TImes\nPu Than in thu tawi tete a ngan mi lak ihsin thutawi pathum, “Ka pa Chinram ka nu Falam“, “Tlu nawn hram hlah Masada“, ti mi le “Dam san,” ti mi hi a siartu hrangah hlawknak a si dah pang ah ti ah a hnuaiah ngan a si.\nSuakthuan ka si lai ihsin ka atcilh mi pakhat cu kan Chinram zalennak ngah dingih ṭuan a si. Ka kum a hung upa vivo ih 35 ka si ah tling lo cingin hriamhrei kai tiangin Chinram hrangah ṭuannak can ṭha ka nei. 1988 buainak ruangih ram pawn tiangih suak Falam mino lawng si lo Chin mino tampi (tam sawn ka ti ko ding) thawn thlan, thisen le mitthli luang tiangin kan ṭuan tlang.\nNewin san ihsin kum 26 leng lo Mit le Hna phihsak mi Chin tlawngtapawl lungput ka hmuh tikah ka mang a bang.\nPakhatnakah, an thazang cahnak le an thinlung zate pe ngam in ram hrangih an ṭuan duhnak lungthin khohkhah zet ka hmuh tikah ka rak ruahnak hnakin mi tumruh le pekawknak sang nei an si ti ka hmuh ruangah ka mang a bang.\nPahnihnakah, Chinram zalennak hrang hnakin Kawlram pumpi ih democracy ngahnak ding hrangih ṭuan duh an tam sawn ti ka hmuh ruangah ka mang a bang.\nPathumnakah, mino tam sawn cu College tlawngta an sinan, rampi ukawkdan (constitution) siseh, ram thuanthu (world history) siseh an thei lo tukih ka mang a bang.\nPalitnakah, pathian fate tlukin keimah in zoh sang kha ka mang bang. Tui ni ah, khalai ih keimai lungput ka zohsal tikah mangbang mi ka nei.\nPakhatnakah, keimai suahkehnak Falam peng le Falam mi tanta tiang in Chinram pumpi hrang ka zoh tuk mi kha ka mang bang, ṭhimnakah keimah sangtu ah siseh, ralkap hotubik ah siseh, party GS ah siseh thinlung kauzet nei in peng dang mi hlir (Chinmi an si pam tiin) ka ret thluh. Kum 4 hnulam lawngah ka palhzia a lang (Hruaitu ropibik Lal Jesu tuahdan ka rak cawng thiam lo: Judah hrin hnuah leitlun ti mi).\nPahnihnakah, mi ih faknak, upatnak le sunlawihnak kha kumkhaw daih si ding vek ih ka rak ruat kha ka mang a bang, ziangahtile tui ni ih kan fehnak ding lamzin parih an puan sin lai hman phahtu, “Hosna..hosna!” tiih au rerotu cu thaisun ih “Khengbet uh, kheng that uh” tiih in autu ding an si thei ti ka rak ruat ban lo (Hruaitu ropi Jesu ih nun ka rak zir thiam lo).\nPathumnakah, Chinmipawl cu Pupa san ihsin hrin lungput (tribalism/clanism/communal feeling) nei tuk kan siih tui mino san khalah cui khawruahnak a thi hrih lo ti ka rak ruah ban lo tlunah keimah in cuvek thinlung ka neih lo vekin midang in an nei ve lo ding tiih ka ruat mi kha ka mang bang, ziangahtile a takah ka rak ruah vek a si lo.\nTu ah lungawizetnak ka nei:\nPakhatnakah, Kawlram ih democracy ngahnak ding lawngih pumpe aw Chin mino tampi hnenah Chinram hrangah ṭuannak cang thiam dingin thlaici ka tuh ngah ruangah le cui ci tuh mi cu a nung ringring lai ti ka hmuh ruangah ka lung a kim (ṭhimnakah CNF/CNA: Ka um lo hnuah i dodaltu si hman hai sehla).


Oliver Kreuz 29. Juni 2011 um 12:38 pm #\ntheomix 30. Juni 2011 um 3:43 pm #\nnordsuedwind 30. Juni 2011 um 10:50 am #\nmauzipauzi 30. Juni 2011 um 12:56 pm #\ntheomix 30. Juni 2011 um 3:44 pm #


KHRISTIAN A THIH TIKAH - Chinland Today Media\nSeptember 17, 2009 2:17 am·0 comments\n“A mithiangpawl thih cu Bawipai mit ah cun a sunglawi zet a si” (Sam.116:15) .\nA tlunih Bible thu hi leitlun thuthang ca menmen ah lang hnik sehla cu thuthang ca siartu hrangah cun thil phundang zet a si ding. Asinan Bible sungah a lang ta riai mai. Thu danglam zet vekih a lang hman ah Bible sungih um mi thu a si ruangah a hman, a dik a si tin kan pawm. Leitlun dan cun mi pakhatkhat thih hi cu riahsaitnak a si. Unau sungkhat, rualpi a nungdam hrangah cun lunglen, riahsiatnak, tah le mithli tlaknak a si. Van lam thlirdan ve thung cun phundang zet a si! Pathian in hitin a ti, “A mithiangpawl thih cu Bawipai mit ah cun a sunglawi zet a si” (Sam. 116:15). Hih Bible cang ih a sim lo mipawl hminsin hnik aw:\n(1) Mi kip an thih hi Pathian mit ah a sunglawi a ti lo.\nA hman lo mi a si. Mi hrekkhat thih tla hi cu rapthlak le riahsiat um tuk an si. Zumlotu piangthar lo thih tla hi cu ruahsannak nei loin an thi, Pathian loin, Jesu loin an thi. Khrih um lonak catuan kumkhua ah an feh. A sunlawinak a um hrimhrim lo. Thungaite cun riahsiatnak rapthlak maksak a si. Kan Bible cang ah khan “A mithiang” ti a si. Zumtu piangthar (Pathian mit ih thiang) thih lawngah a sunglawi a si.\n(2) A mithiang hrekkhat thih cu Bawipai mit ah a sunglawi a si a ti lo.\nKhristian miropi a thih tikah hiti tla hin kan ti theu, “Bawipa in ropi zetin a hmuak ding,” tiin. Asinan mipiangthar zumtu hmuahhmuah hi Bawipa in sunglawi zetin in hmuak thluh ding. Bawipai tang sungah kan um thluh ding. Rawngbawlnak ropi kan neih mi in rundam kan si lo. Rundamnak hrangah ti le tuah mi zianghman kan nei lo. Pathian zangfahnak liolio ih rundam kan si. Curuangah rundam a si mi pohpoh cu kan thih hi Bawipai hrangah a sunglawi thluh ding. Ziangahtile, ‘A mithiang thih cu Bawipai hmuh ah a sunglawi a si,’ ti a si kha. Kei cu piangthar zumtu ka si ko nan, nun felfai nei lo ka si na ti maw! Kanmah lam a si lo. Pathian cun a catuan zangfah ngilneihnak in kan thih tikah a tang sungah in pawm ding a si. A mithiang ah in ruat zo. Ziang tlukin a sunglawi.\n(3) A mithiangpawlih tuarnak cu Bawipai mit ah a sunglawi a ti lo.\nPathian ruang le Pathian hrangih kan tuar hi Bawipai hrangah a sunglawi ve ko ti cu hngilh lo sehla. Tuarnak hi Pathian tumtahnak nei in kan nun hniksaknak ah a hmang theu. A cemnetnak ah kan hlawknak ding le amah sunlawinak ding hrangah a si theu. “Meisa ih hniksak zo mi sui hman a siatral ding. Asinan nan zumnak cu cui sui hnakin a man a khung sawn. Curuangah Khrih a runglang tikah nan zumnak hniksaknak cun thangthatnak, upatnak le sunlawihnak a thlen ding.”(1Pet. 1:7). Mi hrekkhat in an nat tikah damnak hi thupibik in an ruat. Asinan a thupibik sawn cu Pathian duhnak hmun ih kan um (damnak maw, rei deuh ih tuar maw) le amah sunlawinak, cawimawinak kan hlan theinak hmun hi a si.\n(4) A mithiangpawl duhdawtnak cu Bawipai mit ah a sunglawi a si a ti lo.\nThungaite cun duhdawtnak kan neih mi hi Bawipai hrangah a sunglawi ko. Kan hnenah ra in, in duhdawt maw tiin in sut sehla, Bawipa ka lo duhdawtzia cu na thei ko ti i kan sawn thei hi cun a di a riam in a lungawi tuk ding (John. 21:16). Asinan, kan Bible cang hril mi ih in simdan a si hrih cuang lo.\n(5) A mithiangpawlih nehnak, hlawhtlinnak pawl hi Bawipai mit ah a sunglawi a ti lo.\nA siahhlawhpawlih hlawntlinnak van ih kan pa a lungawituk ko ti cu a fiang. Asinan kan Bible cang hril mi kha cun “thih” a ti a si.\n(6) A mithiangpawlih thlacamnak cu Bawipai mit ah a sunglawi a ti lo.\nMithiangpawlih thangthatnak le thlacamnak cu Bawipai hrangah a sunglawi ko. Thuphuan cabu sung tla ah cun “rimhmui” a ti hial. Asinan kan Bible cang hril mi ih sim mi a si hrih lo. Khristian zumtu a thih tikah Bawipai hrangah a sunglawi a si a ti. Ziangah si pei? A san pali in kan tarlang hnik pei.\n1. Khristian zumtu thih cu Bawipai hrangah a sunglawi, ziangahtile a fate inn ah a tlung a si.\nBazar na feh ih thil ziang si maw na lei, thil man khung tuk a si lo hmanah, inn ih tlunpi na duh. Ziangahtile na ta a si thlang ruangah a si. Bawipa Jesu in a mithiang hmuahhmuah hi a thisen in a lei a si. A mithiang hmuahhmuah hi a mithmuh ah an sunglawi. An van inn ih an tlun cu Bawipai hrangah a sunglawi tuk.\nMidang hrangih thla a camsaknak ah Jesu in hitin a ti, “ Ka Pa, ka hnenih i pek mipawl in i pek mi ropitnak an hmuh theinak dingah ka umnak hmun ih an um ve ding ka duh. Ziangahtile, leilung sem hlan ihsin nang cun i duhdaw zo.” (Joh. 17:24).\nZumtu a thih tikah cun hih Jesui duhnak hi a famkim. A thisen in a lei mi a mailai cu amah thawn umtlang dingah amai hnenah a hruai a si. Pathian fale hrangah cun, thihnak hi sangka kiltu men a si. Paih inn sangka awngtu men a si. Jesu in hitin a ti, “Ka Pai inn ah cennak hmun tampi a um. Rak um lo si sehla ka lo sim zo ding. Nan hrangah hmun timtuah dingah ka feh ding. 3 Cule nan hrangah hmun timtuah ih ka feh asile ka rasal ding. Ka umnak ah nannih khal um ve dingin ka hnenah ka lo hruai ding.” (John 14:2-3). Khristian a thih leveten a taksa ihsin a suak ih, inn ah Bawipa thawn an um’ (II Ko. 5:8). Zumtu hrangah cun thih thu rel khal hi thlawsuah siin a lang lo nan, Bawipai hrangah cun a sunglawi a si.\n2. Khristian thih cu Bawipai mit ah a sunglawi. Ziangahtitle zumtu khristian thihnak cu tur a um ve lo, thih tihnak khal a um ve lo.\nBawipa Jesu in, amai thihnak rori in thihnak a neh. Paul in hitin a au,\n“…..Cule a tawih thei mi hi taksaruangpum hin a tawih thei lo mi a hruh ih a thi thei mi hi taksa hin a thi thei lo mi a hruh tikah, Cathianghlim in, “Thihnak cu nehnakin a dawlh theh,” a ti mi cu a thleng kim ding. “Maw Thihnak, na hmanrua cu khuiah a um? Maw Mithikhua, khuiah saw na nehnak cu?” Thihnak ih hmanrua cu sual a si. Sual ih huham cu Dan hi a si. Asinan kan Bawipa Jesu Khrih zarih nehnak in petu Pathian hnenah lungawithu um hram seh.” (I Ko. 15:54-57). Paul cun thih khal hi a hiar kuahko men. Filipi Khristianpawl hnenah hitin ca a kuat, “Ziangahtile, kei cu thil pahnih lakah awlawksawng in ka um, fehsuak ih Khrih thawi um duhnak ka nei; cumi cu a thasawn mi a si.” (Fil. 1:23). Thih a tha deuh maw? Khristian na si ah cun tha deuh sawn e.\nD.L Moody a ,hnukcah hlan fangte ah, a ihkhun kiang ah a duhdawttupawl cu an ra ih, hitiih a tawngsuak cu an thei. “Van sangka ka hmaiah a awngaw….hihi thihnak cu a si ah cun, a nuam tuk! Khawthim a um lo. Pathian in i ko. Ka nehnak a si, ka lallukhum khum ni a si.” “Lungto in an den rero laiah Stefen cu Bawipa a ko ih , “Lungto in an den rero laiah Stefen cu Bawipai hnenah a au ih, “Bawipa Jesu, ka thlarau cohlang aw,” tiah a ti. Cule a khuk a bil ih ring zetin a au. “Bawipa, hi sual hi a mawh phurter hai hlah aw,” tiah a ti. Cutiih a ti theh in a itthat.” (Apo. 7:59-60)\nItthat tahratih, Jesu tang sungih hung thangharh cu ziang tlukin a sunglawi ding. Thih tihnak ihsin na luat ding hi ka lo duhsak tuk. Cutin hiti in na ausuak thei ve ding, “Thihnak hawrkuam sung zawh hman ningla zianghman ka tih lo ding. Ziangahtile Bawipa nang cu ka hnenah na um a si.”(Sam 23:4)\n3. Khristian thih cu Bawipai mit ah a sunglawi, ziangahtile a famkim lo mi leitlun nun cemnetnak a si ih, cem ti um lo ramih van nun sunglawi tawthawh ni a si.”\nPaul in hitiin a ti, “Kei ka hrangah cun nun hi Khrih a si” ( Fil.1:21). Asinan hi tawkah a thu a cemter lo. Hitiin a ti, Thih cu hlawknak a si.” A si, hlawknak.\nD.L Moody in a rualpa hnenah hitiin a ti dah. “Ni khat ni ah cun thuthang ca cahnah parah Moody a thi a si ti an ngan mi na hmu leh ding. Cuktikah zum hrimhrim hlah aw. Fiangsin in le nun ngai in ka nung sawn ding,” tiin. A ti mi cu a dik a si. Atu kan nun hi cu a famkim lo tuk. Sual tla hin in hnaihnawk thei. Taksa harhdam lonak, sung lamih sual thawi buanawknak le leng lamih doral tla thawi buanawk ringring a tul. Kan umnak leilungpi hi buainak ram, tuarnak ram a si. Hniksaknak le tuarnak a phunphun kan tawng. Khat lam ral ve thung ah cun lungawinak, aipuannak, Bawipai tang sungah cun sual, mitthlitlaknak, thenawknak, tuarharnak pawl tla an um nawn lo. Lungawi kimnak hmun a si.\nC.H. Spurgeon in vate bu sungih vate ti mawi zetzet hmutu nauhakpatei thu hitin a sim dah: “ Zarh khat a rei hnuah vate ti zohsal dingin a va feh ih a lungkuai in a tap ih a nui hnenah a kirsal ih, hitin a nu a sim, “Vate bu sungih vate ti mawi zetzet kha an kuai theh ih, a hawng lawng an tang,” ti in. A nu cun hitiin a ti, “Khaih vate ti mawi zetzet kha an siatral men lo. Khaih vate ti sungah khan vate fate duhnung zetzet an um. Anmahtein vate ti kha an khuai ih an suak, atu ah cun an zam ih thing parah aipuang zetin hla an sak rero! Spurgeon cun hitin a ti, ‘Cuvek cu kan si. In fehliam santupawl kan zoh ih, kan thin sungin hitin kan ti, “Riahsiat beidawnnak lawng e – umngaihnak ka thei lo e, a na tuk e,” ti in. Asinan rinnak cun dimtein hitiin a ti, ‘Cutin a si lo, a tuamtu a kuai zo, na duhdawt mi cu a Bawipai tangnem sungah a zuanglut zo,’ ti in. Atu ah, na duhdawt mi cu paradise Bawipai lennak ram ah lungawi le hlimnak cem lonak ram ah lengin thangthatnak zaihla a awi rero so khaw. Thih hi hloh a si lo. Hlawknak a si. Cem nei lo hlawknak a si.\nRichard Baxter cun a hnuk a cat zik thlang ih, a rualpa in hitin a sut, “Ka duhdawt mi ka rual Mr. Baxter ziang na bang? Na dam tha ko maw?” ti in; Baxter cun, “Ziangkim a tha thluh zikte thlang,” tiin a sawn. A ti mi cu a dik a si.\n“Hi tawkah mithianghlimpawlih tuarfainak cu a um. Hi tawkah Pathian thupekpawl a kilkhawitu le Jesu zumnak a kilkhawitupawl an um.” (Thu. 14:12).\n4. Khristian thih cu Bawipai mit ah a sunglawi a si, ziangahtile a thinlung ah diremnak diktak a thlen.\nKan Bawipai thinlung ah ziang diremnak a um? Van thar le lei thar ra um ding mi cu maw! Jesu in leitlun pumpi a uk ding cu maw! Setan thawngthlak ding maw?Cupawl an si lo. A thisen ih lei mi misual thawng tampi, a zangfahnak ruangih rundam si mipawl a hnenih an cen ding cun a thinlung di a riamter. “A mithiang thih cu Bawipai hmuh ah a sunglawi a si” tiin Bible ih a ti hi mangbang ding a um lo. Tuisun ah maw, thaisun ah maw thihnak in lo pan pang sehla kumkhua catuan thawknak khawvang zing lam na hrangah a si pei maw?\nMaw! kumkhua catuan thimkhawzing sungih luh thawknak lam sawn a si ding maw, na hrangah? Piangthar zumtu hrangah cun Bawipai hnenih len thawknak zing lam khawvang hi a si.\nHminsin: Dr. Francis W. Dixon Sermon ta lak mi a si.\nPATHIAN IH LUNGKIM MI NUNDAN\nZiangtin Hnangamdaihnak Kan Tep Ding


Ka Tar .. DL Na Nei Ka Thei .. Himi Na Sim Lo Ahcun Nan Buai Ding .. -\nKa Tar .. DL Na Nei Ka Thei .. Himi Na Sim Lo Ahcun Nan Buai Ding ..\nHornbill January 23, 2021\nTu san ahcun dl neih ve ten tthua awk vutvo asi.. daan vek ih fehmi asi.. Nan neihawk hlan ah na taksa na pe duh ahcun sim duh hlah.. neihawk hlan taksa pe na duh lo ahcun himi sim tengteng aw ..\n” Na Dl ka si, Ka DL nasi..\ntaksa pawlawnak ruangah i pawngsual tum hlah..\nMipa hrangah tuah kelmi hnatuan pakhat vek asi nan .. Nunau pawl hrangah cun kan taksa.. kan nunkhuasak nak zate ko pek thluh si. Vengpi, khawpi pawl zoh a tul.. NulePa zoh a tul.. Unau pawl zoh a tul.. Biaknak khal zoh a tul.. taksa pawlawnak ruangah nunau ih duh lopi na tthua thotho ahcun ” pawngsual ” asi.. ” Pawngsual ” timi cu acozah Daanpi in tla a duh lo.\nKa Dl te aw..\nNaatuk ih i pom ih in hnam(kiss) , hmur in fohsak rero nak pawl khal sup deuh sehla a ttha ding.\nMinung thinlung cu rel a har.. taksa hiar nak in in neh pang ding… Minung timi cu thi leh sa ih um mi kan si. Minung tin tein Sex kan duh thluh. .. Kei khal Minung pakhat ka si ve.. Sex kan nei lai ding timi cu ruat cia a si… taksa pawlaw timi cu ka duh tuk ve .. kei tla thupte in thlaza ka cam ringring.\nDuhdawt nak, Zum nak , pakhat le pakhat rinsan awknak pawl a fek vivo ih Kan caan te a rak kim ahcun .. Nang leh kei karlak ah ” Daan ” timi vek a tul lo, hmaisong nak khal um lo .. Duhdawtnak sungah kan kual lai ding si.. kei khal ka ngakhlap tuk.. Ni nikhat ah a kim tengteng ding.. Cui zum nak thawn ka diriam hrih ko ding. ” tiin ..\nnunlamtluan ah ..\nPrevious Post: Tangta Hluttaw Ah President Hlun Donald Trump Tazaa An Cuainak Thu , Tlunta Hluttaw Ih Rel Ding Ni An Rel Fiang Zo .. …\nNext Post: Yangon : Pacang Pakhat Thawpit In A Tlu ..


MAW CHIN MIPHUN, NGAI HNIK UH! - Rev. Robert Khua Hnin Thang - Chinland Today Media\nMAW CHIN MIPHUN, NGAI HNIK UH! – – Rev. Robert Khua Hnin Thang\nA thupizetmi thuhla sim le phuan a si tikah kan hmanmi ttongfang hi “ngai hnik uh!” asilole “ngai uh!” ti a si. Baibal Thianghlim sungah “ngai hnik uh” timi thupizet in hmun tampi ah a sim. Ziangmi thuhla pawl rak ngai ding a um? Pathian ih thucah, nu le pa ih thucah, ram le miphun ih thucah “ngai hnik uh.” Ka hnathlam ah fiang ruahro in “U le nau pawl, ngai uh law, ngai uh law!” timi aw thuum te ka thei saal. Ka nauhak deuh lai ah, kan khua ih tlang-au pa (Zua-saw) in khua a ho ih “ngai uh law, ngai uh law” a ti ahcun biak awk rerolai le hnattuan rerolai hman cawl tahrat in a thuthanmi ngai a si. Ziangruagah? Asan cu a thuthanmi hi a thupimi le thlun a ttulmi pawl an rak si ih theih a ttul ruangah a si. “Ngai” lo cun theih a thei lo. Asile, “Maw Chin miphun, ngai uh law, ngai uh law!” Kan biak Pathian, nu le pa, le ram le miphun in Chin miphun zate hnenah thu an lo cah.\nPathian Ih Thucah Ngai hnik Uh!\nPathian in Israel miphun pawl a hril hngai ih an umnak ding ram a pek. Cuih hrilmi miphun sinak le ram an co ih an kilkhawi ringring theinak cu Pathian ih thu le daan thlunnak parah hram a bun. Pathian in an hnenah a ttong ih mipi in a thu an thlun. Curuangah a hmaisabik Israel pawl ih an thlunmi le an tuahmi cu Pathian thu “ngai” hi a si. Thupi takih Israel pawl an rak thlunmi cu hihi a si. “Maw Israel mi pawl, tthate in ngai uh! Bawipa Amah pakhat lawng hi kan Pathian a si. Bawipa nan Pathian cu nan thinlung zate, nan nunnak zate le nan thazaang zate in nan duhdawt pei. Tuihsun ih ka lo pekmi thukham pawl hi nan thinlung sungah caam ringring seh. Nan faate pawl zirhsin uh” (Daan 6:4-7). Saam 119 sungah, Bawipa Pathian thupek, thuzirh thlun hnakin a tthami zianghman a um nawn lo, kan duhbik dingmi a si zia a sim. Sui le ngun, lennak, nunnomnak, hminthannak hnakin a ttha sawn. Psalm 33:12 ah, Bawipa kha an Pathian ah a neitu miphun cu, mi thluasuak phun an si. Bawipa in a rothil ah a hrilmi pawl cu mi thluasuak phun an si a ti bangin Chin miphun hi Pathian ih thluasuahmi miphun taktak kan si. Curuangah Pathian thupek thlun ding hi kan ttuanvo tumbik a si.\nKan ram harsatnak a phunphun ruangah mi tampi ramleng ah kan thleng. Harsatnak tampi kan tuar vekin nunnomnak tampi kan tong ve. Ram tthangso thleng duh ah, khua le ram, sungkhat unau, krifabu taan in Malaysia lam kan theng. Mi hrekkhat cu kaih le khih tla an rak tong hlei ah mi hrekkhat in mual in liamsan. Miphun dang khua le ram ah mithli tlak in kan um. Khatlam lala ah, kan khua le ram hnakin ei-in, nuntu khuasak a remcang tikah kan biak Pathian thei lo in taksa nomnak ah a hmang aw mi kan um lala fawn. Kan harsat ah siseh, kan nunnom ah siseh, kan ttulbikmi thu pakhat a um. Cumi cu Pathian ttihzah awla a daan thlun aw. Pathian in milai a tuah sannak cu himi hrangah a si (Thusimtu 12:13). Maw Chin miphun, Pathian ih thucah ngai hnik uh!\nNu le Pa Ih Thucah Ngai hnik Uh\nRam leng a thlengtu Chin miphun tamsawn cu nu le pa thawn a um tlang mi kan tam lemlo ding. Hringtu nu le pa nei nawn lo tla kan um ding, a hrekkhat cu nu le pa thawn hmunkhat ah umtlang tla kan um ding. Nu le pa thucah hi faale pawl nunnak ah a thupizetmi a si. Kan Baibal Thianghlim sungah faale pawl nu le pa ih simmi le zirhmi ttha te in ngai a ttulzia le thlun a ttulzia a sim (Thufim 1:8; 4:1, 10, 20; 5:7; 7:24). Thufim 23:22 ah hiti’n a simbet: “a lo hringtu na pa ih thu ngai aw; amah um hlah sehla na seem lo ding. Na nu kha a tar tikah nautat hlah.” An thu thlun hi nunkhua saunak tla a si (Thufim 4:10). Nu le pa cun faale pawl tthangso, nunnuam le remcang te ih um hi an thei duhbikmi le an lungawimi a si ko ding. Nu le pa duh vek ih um loin sualral ih kan um ahcun an mitthli a luang ih an riah kan siatter. “Ka fapa aw, ka fanu aw” tiah mitthli luangin caan an hmang. An thucah kan ngai lo tikah kan hmalam a pit ih kan lamzin a thim. Na nu le pa ih a lo cahtami thu ruat saal hnik aw. Maw Chin miphun, nu le pa ih thucah ngai hnik uh!\nRam le Miphun Ih Thucah Ngai hnik Uh\nKan ramsung kan umlai ih kan ei-in, hmanmi thilri le ramleng kan thlen tikih kan hmuhtonmi, hmanmi, ei-in, le boruak pawl a dang awktuk tikah a celh lo kan tampi. Farah si cu kan celh ko nain miliam si cu kan celh ttheu lo. Harsa ih um cu kan celh ih kan zongsang ko nain, nunnuamtuk ih um cu kan zongsang thei lo ih kan celh hrimhrim lo. Kan sinak hngilh a olte. Kawl pawl ih an ti ttheu bangin, “auh-chi luat” a olte. Ram nuam ram thumnak thleng betbet ah tla cun anmah vekin um kan duh thlang ih kan nunphung, cin le daan a hlo ih innsang ah Laimi innsang a bang nawn lo.\nNupi pasal karlak ah siseh, nu le pa le faale karlak ah siseh upat awknak le duhdawtnak hmel a cuang nawn lo. Chin nunphung, calai, ttong a duai cuahco ahcun riahsiatza ngaingai a si ding. Na taantami ram le miphun in hiti’n thu a lo cah. Chin miphun na sinak hngilh hlah, Chin Calai upat aw, Chin ttong na innsang ah hmang aw. Culawng si lo, na taantami na khua le na ram, na miphun hngilh siang hram hlah aw. Ram le miphun in nangmah a lo ttul. Na riahsia in na mitthli a tlak maw? Ram le miphun in thla a lo cam sak. Na lungawi caan ah a lo lungawipi ve. Rawl thaw na ei tinte, nunnuam in na um tinte, hnipuan mawi le ttha na hruk tinte, na suahseemnak Chin ram le na miphun rak thlir in cuan hram aw. Maw Chin miphun, ram le miphun ih thucah ngai hnik uh!\nZiangvek dinhmun in na um hmanah, khuitawk hmun na thleng hmanah, na harsat ah siseh, na nunnom ah siseh, a thupibik ih thlun dingmi cu Pathian thu “ngai” hi a si. Chin miphun kan si, Pathian ih thluasuah phun kan si. Pathian thluasuah mi Chin miphun pawl hin Amah duhzawng ih nung ding kan si. Cuticun, a lo hringtu na nu le pa ih thucah na ngai thei dingih an lung na awiter ding.\nNa nu le pa in thinlung takin thlaza an lo cam sak ringring kha na thinlung sungah ciing ringring aw. A lo zirhmi le simmi kha na hnathlaam ah caam in an thu ngai aw. Na lam a tluang sinsin dingih nun saunak a si. Ngai hrih hnik aw, thil dang pakhat a umlai. Kan ram le miphun in thlaza a lo cam sak. Thu khal a lo cah bet. Na khua le na ram le na miphun sinak thei in Chin Calai, Chin ttong, Chin nunphung hngilh siang hram hlah. Na suahseemnak Chin ram le miphun ciing ringring aw.\nMaw Chin miphun, ngai hnik uh!


KUAK KHANDAN DANGLAM – Times Of Chinland\nFebruary 9, 2018 Times Of Chinland G K 0\nMi kip in kuak fawh ih that lo zia kan thei, TV le Internet lam khalah a phunphun ih an tarlang mi kan hmu theh. Asinan kuak fawp zo hrangah kuak khan/thlah ding cu thil harsa zet a si ih Turkey pa vekih danglam zetih kuak khan/thlah hi an um zik lo.\nTurkey ram ih um, kum 42 ih upa, Ibrahim Yucel cu danglam zetin kuak fawh cu a thlah. A lu ah vate zuahnak inn(thirsur bawm) cu a khum ih, cuti cun tawh a kalh ih, cui tawh cu a nupi hnenah a ap. Ti/rawl a ei/in duh canah cun a nupi cun tawh a on sak ti a si.\nIbrahim ih pa khal cu kuak a rak fawh nasa tuk ruangah cuap cancer in a rak thi. Ibrahim cu vei tamtak kuak khan/thlah a tum rero nan tutum ih danglam zet ih thil a ti hnu lawngah a thlah thei thu tarlang.\nSEXY TUK IH LAM RUANGAH KAIH TONGTU EKATERINA


Zangfahnak le ngaidamnak cu raldo nak pawl le harsat tuar nak pawl pial thei dingah a tuah sak. September 13, 2020 | Radio Veritas Asia\nZangfahnak le ngaidamnak cu raldo nak pawl le harsat tuar nak pawl pial thei dingah a tuah sak. September 13, 2020\nPope cu nitin siar mi Gospel ah zangfahnak a nei lo tu hnen um ih thuhla zoh in kanmah pawl cu mi dang ngaidam dingah, duhdawt dingah zuam lo asiah cun kanmah khal ngaidam nak kan ngah lo ding. Duhdawt nak a ngah lo tu kan si thei thu zarhpi sun, sunlai Angelus thlacamnak hmun ah a sim. Ngaidam nak le zangfahnak cu kan nun pi dingmi nundaan asi ah cun leilungpi cu farah harsat nak pawl le natnak a phunphun ihsin luat ding asi thu sim phah in Khristian pawl Pathian ih zangfah nak thinlung kha cawng dingah a forhfial.\nRome khuapi ih St. Peter tual rawn ih a khawm aw mi mipi pawl hnen a sim nakah Pope cu (Mt18:21-35) ih lang ter mi zangfahnak a nei lo mi hnen um ih um daan kha a sim. Siangpahrang cu hnen um ih a tam zet mi a leiba cu pe dingah zangfah a dil tikah a ngai thiam. Asinan cui hnenum cu a dang hnen um ih malte lawng asimi leiba cu pe dingih a dil tikah cui hnenum cu thawng a thlak ih a hrem. Siangpahrang in cui thu a theih tikah zangfah nak a nei lo tu hnenum kha a hrem. "Cutiin ngaithiam nak le zangfah ank cu kan nun pi dingmi nundaan asi ahcun harsat tuar nak, nat tuar nak le ral buai nak pawl ziangtluk in kan pial thei ding"\nThu dik cu zangfah nak thawn a khat,\nPope cu Pathian ih thinlung aiawh tu Pathian ih thinlung le minung pawl ih thinlung a lang ter tu hnenum ih thinlung cu ruat in a sim. Pathian ih thinlung cu zangfah nak thawn a khat mi thu dik asiih, minung pawl ih thinlung cu thudik kha laitek in an ret thu, Pathian in ziang hmuahhmuah cu thudik lawng ih thu then a ngah lo rungah kanmah pawl zangfah nak thawn huham ah raltha zet in tel dingah in forh fial thu a sim fiang. Zangfah duhdawt nak cu Bawi Jesuh kha Peter in kan par ih sual nak a tuah tu pawl vei ziangzat ngaithiam ding tiin thu a suh tikah Bawi Jesuh ih a rak leh sal nak thu a si thu, Bible ih thuthuk vekin kanmah pawl cu ziangtiklai caan khal ah ngai thiam nak nei dingah sawm nak a ti duh thu Pope in a sim.\nMinung kiangkap ih zangfah nak\nPope cu "ngaithiam nak le zangfah nak cu kan nun pi dingmi nun daan asi ahcun harsat tuar nak, nat tuar nak le ral do nak pawl ziangtluk in kan pial thei ding" timi cu a ruat. Zangfah duhdawt nak cu minung pawl thawn nel aw zet ih pehtlai awk nak ah ret a tul thu nupa karlak, nulepa le fale pawl karlak, kiangkap pawl karlak, nunphung pawlkom pawl karlak le ram khel lam karlak khal ah ret dingah a tul thu a sim. Pope in a duh zet mi zarhpi sun a veikhat nak Bible Sirah Cathianghlim sungih a hmaisabik ca tlang a si mi "na caan netabik ruat in na ral pawl duhdawt aw" timi catlang khal a hlawm bet. A hlan ih ral awk nak le thinheng nak cu tho the vekin hnaihnok nak a thleng ter thei thu, ngaithaim nak cu tikcucaan malte sung hrang lawng asilo. Kan dung in in thlun ringring tu ral awk nak le thinheng na a kham ih tuah ringring mi thil a si thu, a sinan a hlan ih a cang mi pawl ruat sal nak cu cui theh hrih lo mi thil theh ding in a bom thu a sim.\n"Vancung um kan Pa thlacam nak ah sual nak ngaithiam dingah sawmnak"\nHimi tahthim nak cu (Mt 6:12) ih lang ter mi vancung um mi kan Pa thlacam nak ih ca tlang asimi "kan par ih sual nak tuah tu pawl kan ngaithiam bang tuk in kan sual nak khal in ngai thiam ve aw" timi ih a san cu in thei thiam ter. "Kiangkap ih um tu pawl ngaithiam nak hmuh lo asile kanmah pawl khal Pathian hnenah ngaithiam nak kan dil thei lo thu, midang ngai thiam dingah, duhdawt dingah zuam lo asile kanmah pawl khal ngaithiam nak kan co thei lo, duhdawt nak kan co thei lo thu" hi thu hman cu a cekci in a sim.\nNetabikah Pathian hnen leiba ziangtluk kan neih thu le that nak le zangfah nak hrangah kan mah ih thinlung sangka ong dingah mi zozo khal in mah le mah Bawinu ih kut sungah ap aw dingah forhfila phah in Pathian thuthangtha sim nak a cawl. Himi thuthang cu Vatican thuthang ihsin kan ngah mi a si.\nCovid pulhnat pah suak thei dingah pakhat lawng asi mi tidaan cu hmunkhat ih tuan tlang dingah a si. September 23, 2020\nMi pakhat ciar cu kan mah in duhdawttu Pathian hrangah kan mawi cio. 21 September 2020\nPathian in catbang lo in mi tinkim a ko. September 20, 2020\nPathian in c at bang lo in mi tinkim a ko. September 20, 2020


Hna tuan lo ih um thei hi uar ding a si pei maw? - Chinland Today Media\nHna tuan lo ih um thei hi uar ding a si pei maw?\nFebruary 5, 2009 4:15 am·0 comments\nBy- Khar Thuan\nKan dunglam caan ahcun mipa in nupi hnatuan lo ih cawm thei uar san deuh a si. Nu pawl khal in cawm thei tu ding pasal hi an rak cuan deuh ngaingai. Cozah hna tuan pasal nei thei pawl tla cu hnatuan lo ih fangcang buh ei tukto ti ih ruah sang zet le ka thaw zet ih rak thangthat cio an si.\nTu lai ah hin ka theih thlithlam vek a si le nu pawl ih an rel mi cu mipa pawl an hrokhrawl tuk thlang, mipa zangzel hna tuan huam lo pawl in mi lian nunau an hawl an ti. Milian fanu an ton lo le mino thatha khal in nu thlawi lo le nuhmei milian an hawl mai an ti. Nu pawl in hnatuan huam lo mi ze, zuri sabah, mi zuva, cawm tul mipa pasal nei pang lo ding in ralrinnak an pe-aw rero thlang.\nHnatuan lo ih um thei uar kan sinak a langmi pakhat cu ramdang ih Baibal tlawng kai pawl hna tuan phah ih cawm-aw an um pang le nautat deuh an si theu. Pastor tuan cia pawl le phei cu minung ti hnim lo in pakan ti an va hnim ti tiang in copo nak ah hman a si. A ngaingai ahcun mi teima, mah le mah cawm aw rori ih tlawng kai thei cu porh tlak sawn ding a bang.\nCu vekin mino tampi tla cozah tlawng kai kan va si hman ah a mah te hna tuan phah in tlawng a kai thei mi cu uar deuhdeuh ding a si ko. Tuan mi pakhat lawng nei ih tuan dang cem lo cu a tha tuk thotho nan hna pakhat lawng a si lai. Tuan phah zir phah ti mi cu hnahnih cem thei a si ih a tha sinsin ti ih ruah ding a si deuh ko.\nA si le hna tuan kan uar ti-aw seh la, ram leng cu ka thei tuk lo ruangah sim ngam lo in ramsung kan rel pei. Asile Lai ram ah tuan ding a um lo na ti ding maw? Na ti theu ka ti ve theu ko. Ruah that sal ahcun tuan ding a um ko ti a theih ding ka zum. Kan tuan zat in kan ngah thei deuh lo ti sawn hi a dik deuh ding. A tu ramdang ih kan hna tuan dan vek cio in tuan ahcun ngah zat cu a bang aw lo ding nan tuan ding cu a um hrimhrim ko.\nCun, a um lo le theih lo thu khal si lo in inn lam a si tiih kan daithlan thu khal a si thei. Hna tuan tenau deuh le fate in thok hmaisa tum lo in hnatuan tum tuk le tangka hram tampi lawng ih hnatuan kan tum ruang khal ah a si thei. Hna tuan kan upat lo thu, tuan lo ih um thei, in le ei huahho thei kan uar hrimhrim khal cu a si thei ve.\nMizo ram ih kan rak hlawh-awk theu lai thil tu tiang langfiang zet ih ka hmuh-awkmi cu ram dang ah mihmuhlonak ah kan va hlawh-aw ih inn lam ih hnatuan fial theih lo, tuan huam dah lo pawl hman in mi ek ruh tiang khal ngam in teimak kan va suah ciamco. Cule kan hlawh sun mi te thawn inn lam ah kan tlung tento ih karhzai ter tum cu sim lo, tuan ding zianghman a um lo kan ti ih kan to, kan um a har ih kan in, kan ei , a cem in kan feh lala.\nHnatuan ih cawm-awk thei hi uar a tul ih tumtah fumfe nei ih um tla a thupi. Fimnak kan zir khal ah cu tiang ka zir ding ih cu tin kha tin ka hmang ding ti tiang ih tumtah nak fel fai neih a tul. Nei cing hman in tuan suak a har ih neih lo cu hloh lawlaw a si ko. Cu vekin nuncan khuwsaknak ruat in kuli kan hlawh a si khal le kum ziat ka hlawh ding, ziangzat ka khawl ding ih hmai lamah ziang ka tuah ding ti ruat cuca lo ih kan um men ahcun kum a cem ding ih ziang cuca lo in kan cem ve ringring mai ding.\nMi kut hnuai ih thinlung zinfe zet ih rei tuk hnatuan cu tum lo ding tha tak a si. Um lan ta lo ding pawl hrangahcun. A rei tuk tik ah kan nu kan pa, kan u kan nau sungkhat khua le pi pawl tla hmu aw lo ih thihsan-awk tla a tam. Kan mah hrimhrim khal siang-aw lo cing in lai mi pawl ih na kan ti zawng takhla pi ih lu phum-awk khal a um pang thei mi a si, a um khal a um phah rero zo.\nNu pi fate pawl thawn then-awk rei tuk tla a tul, thil tha lo tampi a suak thei. Cuti si sawn lo in kanmah khua le ram te ah zohman ih uk lo, mah duh can ah ding, to thei phah in, nu le pa u le nau thawn, nu pi fate kiangah tuan tento sehla kan farah tuk cuang lo ding ka zum. A zat a bang aw lo hman ah ram dang ih kan tuan daan vek ih teimak zet ih kan tuan ahcun sum lut kan nei thei ringring ko ding.\nVeikhat ngah ah a tombor ngah ih sung le khat pawl thawn hlat-awk ringring hnak cun mal deuh ngah khal le inn lam sungkhat pawl kiang ih um thei hi a manhla zet, a vaih ih vai ti si lawlaw cenglo ahcun. Inn lam a si ruang ah thin lung neh-aw lo in hna tuan huam lo ih um panglo ding cu a thupi zet ding.\nCan tawite sung hrangahcun a hram din-awknak ding ah sum lut tam pipi ngah cu a tha, nain tampi ngah duh tuk ruang ih lam hla ih rei tuk um hi thil tha a si bik lem lo ding, sumpai a thu pi nan minung kan thu pi sinsin. Hnatuan kan uar ahcun kan umnak ram ah a tam le a mal tuan ding a um ko. Hna tuan uartu si hmaisa a thupi ding.\nTu lai san ahcun Tlangval pawl in Fala ngiarnak khal ah hna kan tuan tlang ding ih kan cawm aw ding ti vovo ding a si sawn. Nu khal in i cawm theitu a si kei maw ti in thla pang tiatia sawn lo in i cawn thei lo khal le ka lo cawm mai ding ti awk vulvo mai ding a si ko. Ram leng ih hnatuan kan uar vekin inn lam khal ah hnatuan kan uar ahcun cawm aw thei ding kan si ko. Kan rama har tuk e ti ih aihram rero cun zianghman a suah pi dah lo ding.\nRam dang ih harsat tuar ringring tla Pathian in in siang cawk lo ding ih inn ih kan tlun leh cio tikah neih cia cen in hnatuan lo ih um thei maw kan uar deuh ding, asilole neihsun te a hram ah hmang in hnatuan tuito ih cawmawk thei ha kan uar deuh ding?.


TV Ih Thlir Tambik Hminsin - Chinland Today Media\nTV Ih Thlir Tambik Hminsin\nJuly 16, 2012 3:14 am·1 comment\nLeitlun inn ropi le sumdawnnak hmun ropi World Trade Centre cu Osama Bin Laden le rualpipawl in Septebmer 11, 2001 ahkhan an ti siat ih minung 3,000 lenglo an thi. Leitlun ninghang ih an tah caan tiih hminsin ringring a si lai. Kha tlukih rapthlak le ningnatnak US ah a thleng tam dah lo.\nHi an siatsuah lai TV ih an tilang mi hi leitlun ahcun thlirtu neitambik sinak a co. Himi thil a thlen hlan ahcun Neil Armstrong’s thlapi par a kai thuhla a relnak pawl kha tlirtu rak nei tambik ih hminsin a rak si ringring.\nCutin, ruahlopin President Richard Nixon’s khal cun 1974 ah president ihsin a bannak mipi hmai a phuan dukdi lai khalah thlateem in US pawl an um phah ih himi khal TV ih zohtu nei tambik lam list ah a tel ve a si.\n2005 ahkhan Gulf Coast ah Hurricane Katrina thlisia in a nuai ciamco cu khal TV ih thlirtu nei tamzet a si ve. Columbine High School massacre ih thahawknak thleng mi khan TV ih zohtu nei tambik 8 nak sinak a co ban ve. Cun, Princess Diana’s an phum lai hin 10 a ngah.\nTV ih zoh duhbik mi lakah President John F. Kennedy an thah thuhla khal 5 nak ah a tel ban ve. World Trade Centre a siat lai le Osama Bin Laden a thihlai zohtu hi TV ah zohtu neitambik a si lai.\nUS Ram Surgery Milar Ben Carson Hnatuan Cawl Ding, 2016 President ?\nThlapi parih Bawipai’ Zanriah\non July 17, 2012 at 8:24 am\nA zoh a rak manhla ngai em si. Hehe


America ramih misual (gang) pawl thu - Hre Mang\nAmerica ramih misual (gang) pawl thu\nAmerican Ram ih Gang Pawlkom le Sungtel pawl thutawi\nAmerica ramah 1980 hrawngah gang pawlkom 2000 lenglo a rak ummih sungtel 100,000 lenglo an um tiah an sim (Miller, 1992). 1980 hnu lamah mino gang cangvaihnak a pung sinsin ruangah 1996 ahcun gang pawlkom 31,000 lenglo le sungtel 846,000 tluk an um ding tiah an Moore And Terrtt press in a sim. USA Today in 8/3/2005 ah a sim dan vek asile, US Department of Justice in a simmi gang sungtel 700,000 an um asi a timi hnakin USA ramsung mino gang sungtel pawl hi mipum 200,000 tlukin a tam sawn ding ti ah asim. Himi Gang pawl hi mino kum 12 ihsin 24 karlak mi pawl an si bik. Department of Justice in 2000 ah a simdan vek asile Gang sugntel pawl lakah 94% cu mipa an si ih 6% cu nunau an si ti asi, ih 50 % tluk cu kum 18 hnuai lam mi an si. Gang pawlkom sungtel pawl ziangzat ciah an si ding ti an theithei lo. Ziangruangah tile, Gang pawlkom sungtel sinak cu a kumkhua sungtel sinak asi lo hlei ah cozah palik le dan kenkawhnak lam zung hnatuan department tampi in an sim duh lo ruangah asi fawn. Mi hrekhatin sim tam asile mipi an tlavai menmen asi an ti.\n1980 hrawng ihsin USA ah mino gang pawlkom a suak ciamco, phunhnam tete in then aw mi mino gang pawlkom tampi an um, cupawl lakah mirang (White )gang, Midum (Black gang), Irish gang, Jweish Gang, Asian Gang, le Italian gang ti pawl hi a larlam pawl tla an si. Kum zabi 19 lai ah a rak lar hmaisa mino gang pawl cu Irish, Jweish, Italian gang pawl tla an rak si (Haskins, 1974; Sante, 1991). Curry te in an Hliakhlainak vek asile mino gang sungtel pawl hi 48% midum, 43 % maxican, 3 to 5% mirang, le 4 % Asian mi pawl tla an si an ti (Curry, 1996). Asinan kum 2000 ah U.S. Department of Justice, Office of Juvenile Justice and Delinquency in a sim vek asile, mino gang zate lak ah 47% cu Hispanic (Maxican), 31% Midum (African American), 13% mirang, le 7% Asian mi an si ti asi.\nZiangtin USA ramah mino gang pawlkom a suak timi fumfe in an thei lo. Mixican ram ih gang pawl ihsin a ra kungkai vivo mi asi ding tiah a sim an um.\nGang pawl hi lamlak par ihsin zuu dawr pawl ah siseh khawlak ah harsatnak mi tampi an pek theu. Cutin gang pawlkom pawl hin a hrekhat cu thil tha lo, si tha lo, drugs, cocaine (no.4) tivek tla an zuar in an hmang. American ramah sualnak tuah mi (crime) ruangah milesa pawl in kumtin US $ 655 an cem, ih a tamsawn cu tuahmawh tuar tu pawl ih cemmi asi. American mipi in tuahsualnak (crime) ruangah (tax) tangka US $ 90 million kumtin an cem theu hleiah mimal humhim awknak ah kumtin US $ 65 million tluk an cem ti ah an sim. USA ah kumtin te mi 16,000 in an nunnak Gang pawl kut ihsin tuahmawhnak tuar in an nunnak an hloh phah theu ti asi.\n“Ka fapa cu gang pawlkom sungtel asilo. Gang pawl in an thah lai ah khan Medical doctor zir dingin Long Island ah college zir lai asi. Gang pawl cangvaihnak hi kan ngaihthah men thei ding ti ah nan ruat asile ka hmithmai sia hi izoh uhla, ka fapa hmelmawi zet zuk khi zoh hnik uh” tiah Pamela Conrrente, a fapa Gang pawl in an thasak mi in a sim. Hivek in USA ah sualnak nei lo mino, upa ti um loin gang pawl kutah nunnak a liam mi tampi an um. Voi tampi cu lamzin par ah siseh in ah siseh misual (gang) pawlin an sumpai, thilri an laksak duh ruangah siseh amah thawn a pehpar lo nacingin an kiangkap milai, rualpi par ah a thleng mi ruangah siseh nunnak can phah mi tampi an um.\nLos Angles Palik pawl in an sim dan vek asile Los Angeless khawpi ih um midum mipa\nKum 21 ihsin 24 karlak pawl hmuahhmuah lakah a hrek hnak ih tam cu Gang sungtel an si. District Attorney Ira Reiner in 1991 ah a simvek asile Los Angeless khawlipi lawngah Gang pawlkom 1000 le sungtel 150,000 tluk an um ti asi. USA khawlipi Los Angeless, Chicago ti pawl ah Gang an tambik tiah an sim fawn.\nUSA cozah le mipi tangrual in nasa ten gang pawlkom le cangvaihnak tiriam dingin an zuam rero na’n a tutiang gang pawlkom cangvaih nak cu a riam thei lo lawng asi loin an cak sinsin nak tla tampi a um. Santhar sanah cell phone le computer tiang mitin hman theih asi vivo tikah gang le misual pawl hrangah pehtlaih awknak le cangvaihnak bawmtu tha ah a cang sinsin. Curualrual in cozah lam khalin nasaten an zuam ve ruangah gang pawlkom ziangmawzat le sungtel pawl tla cu an dem phah zet.\n============ ==END==== =========\nAsungthu pawl hi a hnuailam casuah mi pawl ihsin lakmi ansi:\n1) DEPARTMENT OF JUSTICE OFFICE PROGRAMS BJA NIJ OJJDP BJS OVC\nJuvnile Justice Bulletin , Aug 1998\n2) Caught in the Crossfire:\nArresting Gang Violence\nhttp://www.fightcri me.org/reports/ gangreport. pdf\n3) http://www.usatoday .com/news/ nation/2005- 08-03-gangs- under-estimated_ x.htm\n4) Source: U.S. Department of Justice, Office of Juvenile Justice and Delinquency Prevention, National Youth Gang Survey Trends from 1996 to 2000, by Arlen Egley, Jr.


Pipu Zai Hla - Chinland Today Media\nPipu Zai Hla\nJuly 26, 2012 5:56 am·2 comments\nKan Chin santhuanthu vun hliakhlai vivo tikah, Chin-mi le zaihla hi thenaw thei lo mi a rak si. Khuahlan kan pipupawl cun zai hla hi an tawngkam tluk a si. An irawm suak pholangnak ah zai hla an rak sam. Hla a phunphun an rak nei ih kalhmng an rak neihter thluh. A thu ih zirin hla feh dan an rak nei. Hla merh thiam le hla san tha nei cu an rak ngaisang. Hla ih phuahtlak thuanthu nei thei ding in rak ran zuam. Kan nunphung ah zai hla tel lo cun leilun a famkim thei lo ticu kan pipupawl keneh ihsin fiangten kan hmu thei.\nHla hi an nuamawknak pakhat khal a si. An lungawi can ah si maw, an cawisanawk ah si maw, duhnak biathu simawk ah si maw, lunglen can ah si maw, zun an tuar can ah si maw, an tluangkhawmnak ah si maw, ral neh can ahsi maw, sahrang kah can ah si maw, khuangcawi can ah si maw, sa eih, fanger can ah si maw, a phunphun in khat le khat zai hla an seh aw theu.\nKan pipupawl ih zai hla tampi an neih mi lakah malten vun seh ve sehla.\nPa+ Zai tha ee,, tha hun ee,, leh zai leh rul siang lo nu ee…\nKei cu pamthang ka hram vai lungpen ngun dawng tlang vun cul rian mam ee.\n= Hla thatha vun seh rero ih in leh sal duh lo nu. Ka lo hram, ka lungduhnak lawng maw ka zut rero. A vun ti.\nNu+ Zai tha ee,, tha hun ee,, vun vawr in ti ee, sawi thluai lung thir tang khaw ee,,\nKei cu ngundawng ka hram vai lungpen ngun dawng tlang vun cul riamman ee.\n= Hla thatha in seh in ti, kei ka lung a tur. Ka lo hram ve, ka lungduhnak lawng maw ka zut rero a vun ti duhvenak a si. Sawi thluai timi hi minung hmin a si lo, nunau a sim duhnak a si.\nNunau le mipa hla lehawk mi. Khuangcawinak, se that ah si maw, zan menpi dingah nunau tel tengteng ding in an rak sawm. Hivek ih zan an var asile nunau a malpik ah pahnih tal an rak tel ringring. Cumi ah nunau le mipa hlah in an letaw ih zan an var theu. Hla letaw phah in an tawkaw zuatzo.\nA zarh ee.. Thlan kam ee.. tangah bu leiba hning la,,\nNang ngai in kei ka len hmin van than ka phang lem lo, sai men ta…\n= ‘”Nang ka lo ngai, ka lo duhnak le ka lo ngainak hi thang darh in mi hmuhmuh in thei hluh in van tiang thleng khal sehla ka phang lo. Thlankhur thuk khalah leiba nei khal sehla ka tih lo”. Nang ngainak ah ka hminsiat ka phang lo, ti duhnak a si. Sai men ta tihi mipa a simawk duhnak a si. Mipa ih Hla seh mi a si.\nKan co aw kei ee, na ti lainak a rei ruang mang ee.,\nKan bia lawng bang pelh nawn sial reu lawn,,\nMirang bawi zung kai tauh uh si.\n=“Kan co aw ding na tinak a rei tuk zo, Kan tiam biathu pelh nawn hlah seh, Kan thu le kan hla a pelh hnak cun mirang bawi zung khal kan thleng mei ding”. Ti duhnak a si.\nZun i ngaih ah, kei rak tlei hmang ning tual rawn ah,\nRang dildel ka ruh le ka rau hman no sang i zur pi lo ee..\n= “Na zun ngainak ah kei rak rak tlei (tuar nawn lo) khal sehla, leitlunah ka taksa, ka ruh le ka thlik um nawn lo in ziangvek cang khal sehla, nang cun in ngai lo, na tuar lo, i thei lo rori”. Ka zun na tuar lo, na lung khal a na lo, ti duhnak a si. Nunau ih hla a vun seh.\nNang ka lo ngai ee, nun sungah hngilh lai ning maw?\nKhar sung thuk ih ti rilriak na can hlanah a dai lai ril lo.\n= Nang ka lo ngai, ka nun sungah ka theih hngil thei lo ding. Thlan sung thuk ah leilung le tidai in can lai hlan lo ka lo ngainak hi a reh lo ding” . A ti duhnak a si.\nIn rel e, hai seh e,, nang le kei kan hna thling kan lo ke,,\nCo ah kan za tial lawn len duh ral ngun tlung kan tang rem kham cia e..\n= Nang le kei kan duhawk ruangih in relsiatnakpawl hi kan hna khal in kan ngai lo ding. Ziangkhalah ka pawisa lo ding. Thenaw lo in kan tiamcia kan hlensuak ding. Kan thenaw lo ding kan tangkham cia. Kan co aw thotho ding. A ti duhnak a si.\nKa nu neh i khar ee,, man za seh si maw, run ih mang lian tla e,\nLung lo len e, ka pai lai men zan tah tin lal ka co lai hlan lo ee.\n= “Ka nu in ziangtikhal in in tawnkhawm khal sehla, runinn ih ka pa va sim ta uh la, ka feh thotho ding. An thu ka thlun cung lo ding, nang ka lo co lai hlanloh”. A ti duhnak a si.\nZiangvek hman in ka duhmi cu in dawnkham thei cuang zik lo. Timi a sim duhnak.\nSathawl Hla timi hi sakahnak lam hawi ih an rak phuahnak hla a si. Sathawl Hla hi phaileng hla in an rak tuah.\nKa pa Khuang Cung Nung Sakahnak Phaileng Hla in Sathawl Hla Phuahmi a si\nA rung e..hmun maw? Nan phuncawng thing ma tlai liailuai ee..\nSemnak kan lungrawn khuate hi thing maw?\nNa len hminthannak eee…\n= Kan semnak lailung rawn khuate ih na um nawn lo cun nan phuncawngthingkung nim ciaiciai le na len hminthannak khal a thing thluh.\nA rung e,, hmun maw? Nan phun bungpi le hai ciai cuai,,\nZu lawi thlum thawi no lian than hmuahnak thing maw lungrawn khua dildel ee…\n= Nan umnak phun mi bungpi le hai zar tha nim ciai ciai, na sakah mi zu tel lo kurtei le tisa thawn kan lo hmuaknak semnak lai lungrawn khua ih na um nawn lo cun na cungcuangnak, na hminthannak, an lo hmuaknakpawl cu a thing reprep thluh. Sempi te in hmuh ding kan nei nawn lo a ti duhnak a si.\nHlan ah cun sakap an hmuah tikah zun thawn an rak hmuak theu, tusan ah cun kutei thlum le tisa tethawn an rak hmuak. Zu le sa cu kurtei le tisa ah a si thlang. Khuahlan ah zu thawn an rak hmuakawk sunlawi tluk in a sunglawi dan a bang aw. No lian than ti cu minung hmin a ti duhnak a si lo. Mi cungcuang, sakap hmin thang a sinak a langter duhnak a si.\nNa thannak ee,, zan lampi le suah hau hnar liai luai ee,,\nNa hnunah val tha hlei piang hlah hai than hu mi an sem nawn lo ee,,.\n= Nan hminthannak liailiai leitlun na sulhnu ah nangvek mi hleice, mi cungcuang hminthang an suak nawn lo ding. A ti duhnak a si.\nTlang khem ee,,khum tu lut ding ah hu val mi an sem hual lo,\nTu thing luai num khiaktu a hmu in sim auh ka ta hrang lian lal, ee.\n= Hi turulpi sung lut ding ah nnang vek, val tha an suak nawn lo ding. Hi turulpi thuk kemkhum lut ngam nan um maw? Sapi in thing a khiah mi nan hmu asile ka tapa sakap hminthang ra sim uh. A ti duhnak a si. Sapi in thingkung khiah mi an rak nei theu.\nZarh ning ee,,,auh lai upa valrual tla ee,,\nCawm na dar zam hnawk celcul tum in,\nThan huk cin tleng kal kham ee.\n= Sa na run kap ih meithal thawn awm tumdo, upa le valrual tla zarh an ul, kuang le dar tum in an lo hmuak. Na thawmvang thang cun lo fehpawl a kham thluh. Ti duhnak a si.\nKhuahlan ah cun sa tha an kap le sakah zarh ul an nei. Cumi in sa a kap e, tusun cu lo kan feh lo ding, inn ah kan um thluh ding ih sakap kan hmuak ding an rak ti ih zarh an rak ul. A sakah mi in lo hnatuan khal a rak kham thluh.\nKan tian lai kan ti, kan tian tla ee.. miarmo,,, maw?\nI zoh ta law mithli hnul in khar tung tlai lang ee!\n= Kan then aw ngaingai ding maw? I zoh ta aw mithli thawn khar tung ka pawng ding a ti duhnak. Khar tung vawk cu amah le amah a hraphria awknak langternak ah si.\nHlan ahcun phar tawite an rak tuah, a lai ah cawngtlang in an dang ih rua in an ten, cucu khar tung an rak ti. Hlanlai ah inn an sak tikah sangka luhnak kiangah Khar tung an rak tuah theu.\nHiti lei tian lai ding ka ring ri lo ee,\nMuan thuan in ka hellai, fam tha men tial ngai ah ee.\n= Hiti thenawk ding cu ka ruat dah lo. Nangmah ngaiin mual thuan ka hel. Mual thuan, thuan hnih thuan thum ka hel a ti duhnak. Fam tha men tial ti cu nunau a ti duhnak. Mipa in a lungduh hnenah hla a vun sehnak a si.\nThi tha bang in za lal ka mitah cung ai ci ee.\n= “Thi fang, tha le mawi bang ka lungduh ka mit thlam ah na lang ringring”. Ti duhnak a si. Nunau in a lungduh mipa hnenih hla a vun seh mi a si.\nZa lal ti cu a lung duh mipa a sim duhnak a si, minung hmin a si lo.\nTi khimkhen ee,, li dum a thuk ah pil ning na,\nHung phuan lang zun rim ngaih rak dai lai thla maw?\n= Tipithuamthum khal ah pil in hung phuan sal khal sehla nangmah ngainak zun rim hi a reh thei lo cuang kei maw?”. A ti duhnak a si. Nunau in a lungduh valpa zun tuarnak ih hla a seh mi a si.\nThla na an rak timi a si. A lung duh zun rim tuar reh thei lo, um ngaihnak le tuar ngaihnak thei lo ih phuah mi a si.\nKa hmui ee, a sia maw in ti ee,\nPar bang ka uai hlah maw?\nThah pih lang kuang tlun ah.\n= Na hmel a si maw in ti rero ih, kuang tlunah ka vun zoh aw ih par bang in ka rak uai hrih lo. Ka hmel khal a sia lo. Ti duhnak a si.\nHlanlai ah kuang sungah tidai an rak ret theu. Tulai ih Thlalang ih hmel kan zoh awk vek in, kuang sungih tidai an ret mi in, an hmel zohaw theu. Tulai ih thlalang tluk a si.\nKu ning na e, tlangsang let tiang thang var mar e,\nBawi al in thei lai kei maw? Ram tuan ah.\n= ‘Vun ku hnik sehla ka aw a thei kei maw? A hnatuannak in’ a ti duhnak a si.\nNunau ih hla seh mi a si ih, a tlangval pa cu tlang khat lam hmun hla ah hnatuan in a um, cumi a ngainak ah hla a vun seh. Bawl al ticu a tlangval a relduhnak a si. Minung hmin a si lo.\nSanthar Puah Mi Phaileng Hla\nBiathu kan rel kei run ngai thul in,\nKan umnak tlanghra dang a si aw,\nAnka bia ti um nawn lo.\nZan khua semah hringhniang a tlung hrih lo ti,\nA nu le in an hlam theu,\nLenpite thawn nan tlannak tunghmun dah maw?\nLungrawn khua dildel,\nA nu suan rawl hman ei lo in,\nVaibawi catial an zir lai duhah,\nKal maw siang mirang hnenah,\nNan runinn kai khal run zuam nawn hlang,\nAtu ah cun na anka te thing maw,\nNan run thang khengkung,\nZiang thei lawn rak to in,\nSahnam runinn ah,\nKa ngai aw ti thu anka ka hal thiam lo,\nCu vaibawi catial an ngan rang cungah,\nTawnter seh law kan anka.\nHo tleu lu thawi a thainu si an to ah zawn luai mai hai thlang hnun vanmi in cuan cio hai sum tualrawn ah e…\nA thainu thawi ho tleu lu cung le an cuan ah leng suan thiam meithal vun kau aw len e…\nA thainu le hrin hniang hman vun tangkham lawn khua deirel Ar hmai sakhuan khel in khuai vawmsa na lung thang ngai e…\nVan na pa hawimi tla cu run an hlum hngak na leng hnenah hrang kalkham na rung than ni ah cun an lung ngawl hai val phunkim e…\nLing bang hning haikhua hra van hnuai in hrang tin thang ni khan lawn ngol bu hre, ho vang tha tlua tlang kim nau bang awi cim e…\nLungput Nei Aw\nA thupten ka lo uar tuk si…\non July 27, 2012 at 1:16 pm\nNa ngantha nasa.\nA siarnuam ka ti.\nLal Biak Sung( sungte)china says:\non August 26, 2012 at 2:28 am\nNa nganmi a siar a nuam…\nZiang tin saw hi vek ngan ding tla na rak theih…hehehe ..capoh\nA siar lam in tan ka rak la ding ho khaw ……ngan vivo aw


January 20 : President Donald John Trump caan hman tum dan | Falam Online Media\nUS President hlun sithlang dingmi Donald John Trump thlahnak cu January 20 ah United States military facility Joint Base Andrews ah tuah a si ding thu theih a si ih, Cuih puai hrang sawmnak ca zohfeltu Bloomberg media cun zinglam nazi 8 ah an tuah ding tiah a tarlang.\nUS President thuneihnak hlanaw ni cu January 20 ah tuah ṭheu a si ih 2020 US rampi hrilawknak ih nehnak cotu Joe Biden President sinak hlannak ding khal cu, cuih ni thotho ah buainak phunphun suak thei cingin tuah an tum.\nWhite House officials are planning a farewell ceremony for Trump as he leaves Washington on Wednesday morning for the last time as president https://t.co/ccwewLVvKO\nCuih ni cu tolai President Donald John Trump in a tel tum lo thu January 8 ah a tarlang.\nAtel tumlo naksan cu ex-President dinhmun in US Tlangbawi zungpi a suahsan duhlo ruangah a si ti`n a naivai ih hnaṭuan ṭuanvonei mipakhat in US media hnen ah a sim ih President tolai dinhmun in ropi zetin White House a suahsan duh a ti.\nDonald Trump's farewell planned for Wednesday morning ahead of Joe Biden's oathhttps://t.co/8hnIqNOqhV pic.twitter.com/93Xdrs8BA6\n— Hindustan Times (@htTweets) January 18, 2021\n“Pu Trump thlahnak cu Prince George County, Maryland ih um United States military facility Joint Base Andrews ah an tuah tum ih cozah ṭuanvonei le President hnaṭuanpi hlun telin Pu Trump lamṭang mizaran khal an sawm, Mikhul cu zinglam nazi 7:15 ah thleng tengteng dingin sawmnak ca ah an ngan ih pawlkomawknak an nei hnu ah Pu Trump cu Air Force One vanzam thawn Florida ah a zam ding” tiah Bloomberg media in a tarlang a si.\n— C.Gary didn't fumble (@Cane303) January 18, 2021\nUS Ralkappi in thlah dan pangai in thlah an tum lo\nPu Trump cun US ralkap telin President thlahdan pangai ih thlahding a beisei tiah thuthang a suak. Cuih thuthawn pehpar in United States Department of Defense ih senior officer pahnih in ralkap thlahawkdan pangai vekin thlah an tum lo thu Atlantic Media, Defenseone hnen ah an namhnget a si.\n← Khuabawi/Venglal Kan Hril Tikah – တရားသူကြီး Salai Thawngpi\nIndia : Covid 19 Vaccine side effect tuarluan mipum 447 le mithi pakhat a um →\n2020 US rampi Hrilawnak ah Democrat Joe Biden in Neh Nak A Co


Thinlung Buai Mino A Hlo, A Innsang In Phone Call An Dawng Ih Sumpai Ting 40 An Dil – Meifar\nThinlung Buai Mino A Hlo, A Innsang In Phone Call An Dawng Ih Sumpai Ting 40 An Dil\nShan State, Lashio khua, ahmat (3) vengsung ih um tlangval kum 35 mi Sai Aung Nyunt Oo cu thinlung buai ṭheu a si. June 21 ah a hlo, zanlam ah zo ti theih lo pawlin a innsang pawl an phone ih ting 40 an dil.\nA naupa in, “Ka upa hi a thinlung a buai ṭheu ih zan itnak kawr thawn a tlansuak. Namkyan ah pitar pakhat in arak hmu. Zanlam ah ka nu an phone ih ting 40 pe dingin an hringhro” a ti.\nSai Aung Nyunt Oo a hloh thu cu tualsung palik hnenah an sim thei nan an hawl hrih lo. Zo ti theih lo pawlin a nu cu an phone sal ih, “Palik pawl na rinsan tiaw, na fapa hi a thi zo. Kan that zo” an ti. A nu in, “A ruak hi khuiah aum, khuitawk ah kan la ding” tin a sut ih “A nungdam in nan hmu duh asilen ting 40 in tlensuak uh” an ti lala.\nSai Aung Nyunt Oo hi an that zo thu an sim thei nan a nungdam in nan hmu duh asilen ting 40 in ra tlensuak uh an ti. Tulai hi Lashio ramsung ah ritheihsii tham an tam zet, Rukru le suamhmang khal an tam.\nKan dung khalah nauhak pakhat an kaihrem ih a innsang hnenah sumpai an dil, sumpai va ret uh an tinak hmun ah sumpai tam zet an ret hnuah an fapa cu thicia in an hmu. Suamhmang pawlin hriamkai pawlkom hmin hmangin mipi hnenah sumpai an khong ṭheu.\nRalhrang In Kalaymyo Ah PDF Lawmlutnak An Neih Thu An Tarlang\nTedim Ah Motor A Tla, Mi (2) An Thi Ih (6) In Hliam An Tuar


Saya James hmaitawn thusuhnak - Chinland Today Media\nJuly 13, 2009 12:32 pm·1 comment\non July 15, 2009 at 7:52 am\nThusuh na thiam riai.\nEvan fate ti ah na rak tawk si!!\nPastor Jame cu a nauhak zet nan zumnak ah a pitling riai.


Capoh | VANCUNG THAIHLIO\nArchive | Capoh RSS feed for this section\nRajiv Facebook Ih Titi Nuam Pawl\n. Rajiv Falam pakhatpa rori sual hei siir hnu ah nun thar nak nei in facebook ah caan hmuahhmuah hmang kha:) . Rajiv Falam pakhatpa le peknak lam ih pum a pek mi an check ih karengbawt sai ih “kuu (9) lung yaw” hei si:) . Cung Nawl Thawng pakhat pa aa ka saa thiam [...]\nPosted in Capoh3 Comments\nUmhar Ti Ding Hmanah Ti Tlak Lo Mi Nikhat\nPosted on 31 January 2011. Tags: Capoh, Rohawnak\nUmhar ni ti ding tla titlak si lo mi ni-khat sun ah, ka umnak khaansungah Miranghla phuan phah in , a hlun nawn mi ka mobile te ka tawk phah rero _ Asina’n ziang si ka tuah tum ti ka fiang aw hrih lo ; rualpi pawl ka ko zik maw ti le si fawn [...]\nPosted in Capoh0 Comments\nRoh Awnak Pawl\nPosted on 29 December 2010. Tags: Capoh, Rohawnak, Sawiawnak\nCambary Pu Kei le kannih cu hi tin kan si. Khi pawl le annih tla khi tin an si. Roh aw cu Kei le kannih, khi pawl le annih hrangah cu nunphung pakhat vek a si. Kan roh aw celcel. kan tongaw tinten. Aa Bawi (Kannih)- Na tampor laisang Bur te (Annih)- Um men aw, [...]\nPosted on 26 August 2010. Johnlsl 1)Aries ( March 21 in April 19 ) Nu: : ‘Aries ka fanu te, skirt tawite na hruk caan ah pipawk to hlah maw, mi nih na bawngbi te an lo hmu pang ding’Aries: : ‘Eelaw ka nu’Nikhat cu Aries a nu hnenah a ra tlan ih, ‘ka nu, tusun Pa Phu thawn pepawk [...]\nPosted in Capoh2 Comments\nIn rem sak aw\nPosted on 19 August 2010. B.A (Thang), Salai Cumi khua cu a fate zet mi khua a si. Cumi khua ihsin hmaisabik Phunsang tlawng kai thei mi cu amah pakhat lawng a si. Phunsang tlawng ah Philosophy major thawn a kai. Kum (4) sung a kai ṭheh ih an khua ah a tlung sal. An khua ih Phungki tlawng ah [...]\nPosted in Cahram, Capoh0 Comments\nPosted on 28 February 2010. Salai TP Kutrin zohtu. Fa pa 3 na nei.Thusut thu. Silo, na sual Fa pa 5 si ka nei.KR zohtu. Nangmah leh nangmah an zate ih pa na si ding tin na ruat aw maw??—————————————————- Tlawng saya… Kum zabi (18) ih hminthang mi pawl ih thu zo in in sim thei.Tlawngta. Aw, kei ka [...]\nPosted in Capoh1 Comment\nPosted on 09 January 2010. A rei hlanah “Salai Company” cu kan Chin miphun le ram hrang ah din a si ding. Company ih a tumtahmi cu kan ram mino pawl farah le ram sung ih hnaṭuan ding um lo ruangah ramleng ah mi hnaṭuan hawl ih an fehnak hi ti tawp in an fimthiamnak, an cahnak le an ralṭhatnak [...]\nPosted in Capoh7 Comments\nA her mi leitlun\nPosted on 25 November 2009. 3. Camkhat Vamram Voikhat cu computer dawrah sawmnak ca tuah dingin fala pahnih an ra thleng. An unau pakhat ih thihcam thlacam sawmnak tuah ding an si. An thu a tam zet nan a tuattu nih khal cu thinsau te’n a tuah sak rero. Fala 1 : ” U a hmin dungah kha ca pakhat [...]\nPosted on 09 November 2009. Thlamphen (1) Khawlak in inn a ra tleng nauhak pa in zin ih a hmuhton mi pawl a nu a ruah. “Nu, tuni bus parah nupi nu pakhat a ke ka pal ngah. Ngaithiam ka dil ih Chocalate in do.” “Ka lungawi na ti cih maw? “ “Aih ! a ke khatlam ka pal bet [...]\nCambary pu le Voih thlau pawl\nPosted on 24 October 2009. Kei mai Voih Voikhatah U nau hnih te fala leng dingin an pok. A uu deuh cu sun ih phiang tisop an ei kha a mang ih fala hmai ih voih thlau pang le cui ningzahnak ih sin run aw dan ding a ruat cia. A nau hen ah cun,’fala hmai ah voih ka thlau [...]


Leitlun thuthang lawrkhawm- SBT - Chinland Today Media\nLeitlun thuthang lawrkhawm- SBT\nOctober 13, 2009 1:48 am·0 comments\nIndia In Missile A Kapsuak\nTuisunah India mithiam pawlin an tuahsuak mi Nuclear cahnak hmangih tuahmi Missile Prithvi-II Pahnih cu a kapsuakih, Hi Missile Km 350 ihhla kapban hi Chandipur ih Integrates Test Range ihsin tuisun ah kahsuak a si.\nHi Missile an kahsuak nak hmunah Defence Research Devolopment Organisation (DRDO) ih Scientist pawlin an umpi ih Missile puahnak hmun Bay Of Bangal tipi thuanthum khalah Lawng ralkap pawl Duty ter an si. Prithvi-II hi Metre 9 ihsau leh a hrawlh tlang zawngih Metre 1 ih tum a siih, a sungah ralthuam ttihnung hawlsuak theinak leh Missile dangih an kah khalih rakkham theitu khawl retcih mi a si, Himi Missile hi tuikum April 15 khalah Chandipur ihsi hin an rak kapsuak zo.\nTuisunah Pakistan ramsungih Shangla District ih Alpurai Bazar ah thihcilh Bomb cakzet a puakih minung 41 an thi ih midang tamzetin hriamhma an tuarih hriamhma tuartu an tamtuk ruangah himi ca nganlai tiangah minung ziangzat ciah an si ti theihfiang a si hrihlo.\nShangla District hi Swat Valley bial sungih ummi a siih, Taliban pawlin caan reipi an thu neihnak hnuaiih an ret hnu ah Pakistan rakkap pawlin an do ciamco ih tui kandung naite ihsin Pakistan Cozah thu neihnak hnuai ih um mi a si.\nHi thihcilh Bomb puahtu hin Alpurai Bazar minung tamzet nakhmun ih Ralkap mawtaw tlanlai a bat deuh bikih ruah a siih, Bomb puakhi a cahtuk ruangah Inn leh a kiangkap ih Mawtaw tamzet a tisiat ih minung taksa bultan nawi leh thisen cu lamzin parah a pet zelzel in a luang tiah an sim.\nPakistan ramah hin buainak leh bomb puak hi an tam zetih tui kandung zarh khat sung khalah Bomb puak ruangah minung 100 lenglo an thi a si.\nHillary Clinton In Al-Qaida Neh Tum\nBBC in a kawmnak ah US Secretary Of State, Hillary Clinton cun US ralkap pawlin Afghanistan ram an suahsan lo nakcu Al-Qaida pawlneh an tum ruangah a si ih, Afghanisatn ramih US ralkap pawlih hnattuan nakcun Afghanistan ram mipi leh leitlun ram dangdang hrangah rah tthazet a suahter a beisei thu a sim.\nBBC in thu a suhmi kandung naite ih Afghanistan ram President hril awknakih sawisel hlawhzet mi ah a hmuh dan an sutih, Hillary Clinton cun Afghanistan ramah cun zozo khalin lal nakleh thu neihnak co hai sehla an ram mipi in buainak an ton ringring mi cingfel tu an si a beisei thu in a letih US thawi pehtleih awknak leh rualpi that awknak an neih thei e beisei thu khal a sim.\nBBC in a suhbet mi Afghanistan ram President hlun Hakim Karzai cu hril tlinsal siseh la a lamah na ttang hnget peimaw? ti ih an suhmi cu Hillary Clinton in a let ttha duhlo.\nAl-Qaida In Nuclear in America Kah Tum


Rampi thuron ASSK in Covid – 19 Falam Volunteer pawl Sunloih Capi a kuat mi pekhlanawknak an nei | Falam Online Media\nCovid – 19 nathrik lak ihsin Falam khuapi kilhimtu Covid – 19 Falam Volunteer le Falam khuapi him dingin Covid 19 dokham hmalaknak ih ahlu petu sunlawih capi peknak cu January 4, zinglam nazi 10 ah Falam Seenpi Run Inn thar ah hluanghlai zetin an tuah.\nCovid – 19 boruak ah teimak suah in Falam khuapi kilhimtu Covid – 19 Falam Volunteer pawl cu rampi thuron Daw Aung San Suu Kyi in 2020 kumlai lam ah sunlawihnak ca ropi a rak kuat hai.\nCuih sunlawihnak ca ropi cu Covid 19 boruak reh deuh tikah pekhlanawknak nei dingin tawlrel a rak si ih, tui` ni January 4 ni ah Covid – 19 Falam Volunteer ṭuanvonei mipum 32 pawl hnen ah sunglawi zetin Falam/Chinram cozah ṭuanvonei upa pawl in sunlawihnak capi pekhlannak an nei a si.\nCuih tlun ah Falam khuapi him dingin Covid 19 dokham hmalaknak ih ahlu petu mipum 66 pawl hnen khalah Covid – 19 Falam Volunteer ṭuanvonei lam in lungawi thusimnak le sunlawihnak capi peknak an nei a si.\nFalam khuasung um upa pakhat cun “Minung ting tel nunnak la tu Covid 19 nat lak ihsin Falam khuapi kilhimtu an si ruangah sunlawih phu hrimhrim an si. Covid 19 dokham hmalaknak ih ahlu petu pawl khal upat sunlawihnak pek phu an si. An hnaṭuan mi hi a ropi zetih hivekin lungrual zet ih hna kan ṭuan tlang ringring a si cun kan khuapi khal a ṭhangso sinsin ding” a ti.\n← Sagaing ramṭhen ih innkang ah nauhak pahnih an thi\nSingapore hnak ih tum sawn mi Vur beuh pi cun South Georgia lam a pan vivo →\nSiibawipa` simmi Falam Covid mina le Siizungpi dinhmun